Eskola Agenda 21ean 240 ikastetxe batuko dira aurten

EAEko beste 79 ikastetxe batu dira Eskola Agenda 21aren 2007/2008 ikasturtera; Durangoko Kurutziaga eta San Antonio-Santa Rita, tartean: 420 ikastetxe dira (%60) ingurumenaren kudeaketan eta parte-hartzean oinarritutako ekimenean batutakoak; ikasle eta irakasleen hamarretik bederatzi. Eskola Agenda 21ari 43 eskolek (%6) ekin eutsien 2003/2004 ikasturtean.

Abadiño BHIan eman ditu datuok Ingurumen eta Lurralde sailburu Esther Larrañagak, EAEn Eskola Agenda 21aren “osasun onaren” seinale, azpimarratuz Unescok ere iraunkortasunerako hezkuntzan ohitura onen adibide lez nabarmendu duela.

Hezkuntza, Unibertsitate eta Ikerketa sailburu Tontxu Camposek, berriz, 2007-2010 hezkuntza berriztapenerako planak eskolen %80k iraunkortasunarekin era praktikoan bat egitea batzen duela adierazi du. Biek 2012rako derrigorrezko irakaskuntza osora hedatzeko borondatea agertu dute, Iraunkortasunerako Hezkuntzarekiko Konpromisoak ituna gogoratuz.

Garapen jasangarriaren bidean egindako lana goratu du Jose Luis Navarro Abadiñok alkateak, administrazioek elkarlanean jarduteko eta herritarrak inplikatzeko beharra nabarmenduz.

Abadiñoko institutuko ikasleek be parte hartu dute ekitaldian. Txoko Berdea inauguratu dute eta aurtengo konpromisoak azaldu. Zentroko zuzendari Iñaki Osorok, bere aldetik, Eskola Agenda 21ek emandako hausnartzeko aukera nabarmendu du: “Jasangarria da jarraitutako bidea? Horri erantzun guran dihardugu lanean”.


10.000 euroko kalte ordaina eskatu dio Iriartek Cerdani, "faxista" deitzeagatik

Iriarteren ohorerako eskubidea urratu zuela iritzita, 100 eurora gutxitu du Fiskaltzak eskaera.

Iñaki Iriarte Navarra Suma alderdiko legebiltzarkideari "faxista" deitzeagatik Santos Cerdan Sozialistaren aurka aurkeztutako epaiketa epaiaren zain geratu da. Fiskaltzak Iriarteren ohorerako eskubidea urratu dela iritzi dio Fiskaltzak.

Santos Cerdan PSOEko diputatu eta Lurralde Koordinaziorako idazkariak "faxista" deitu zion Iriarteri, hark Leitzan abuztuaren 25ean egindako bazkari batean parte hartu ondoren, 1936ko kolpea goraipatzeko ekitaldia izan zela iritzita.

Iriartek une oro ukatu du faxismoaren edo frankismoaren gorazarre ekintza batean parte hartu zuenik. Iturri juridikoek Efe albiste agentziari adierazi diotenez, epaiketan adierazi du Leitzara beste pertsona batzuekin bazkaltzera joan zela eta ondoren alde egin zuela. "Faxista" deitzean ohorerako eskubidea urratzeagatik, 10.000 euroko kalte ordaina eskatu dio Cerdani.

Fiskaltzak ere iritzi bera agertu du, baina, kalte-ordaina 100 eurora jaitsi du.

Santos Cerdanen defentsak, berriz, berretsi du frankismoa goratzeko ekintza bat izan zela eta, beraz, eskaria atzera botatzeko eskatu du.

Saioan, bi inplikatuen eta hiru lekukoren testigantzak entzun dira: Javier Esparza UPNko presidente eta Suma Nafarroako Parlamentuko bozeramailea, Pachi Perez parlamentaria eta Silvestre Zubitur, bazkarian parte hartu zuen Leitzako zinegotzia.


Bergarako Berdeak: Josu Garitaonandia alkategai

Josu Garitaonandia izango da Bergarako Berdeak-en zerrendaburua datorren maiatzaren 22ko udal hauteskundeetan. Oraindik ere zerrenda osatzeko lanetan dira eta hori dela dei egiten dute interesatutako guztiei eguaztenero, kultura etxean, 19:00etan egiten duten bileran parte hartzera.

Garitaonandiarekin batera, besteak beste, Juncal Arrutik (alderdiko liberatu bakarra), Aiert Lizarraldek eta Martin Garmendiak osatzen dute Bergarako Berdeak-en zerrenda. Elorregiko Elorri-Goiti baserrikoa, Josu Garitaonandiak 43 urte ditu eta Metagrako biltegiko langilea dugu. Seme baten aita, Enpresaritza lizentziatua da eta, horrez gain, prebentzioko goi teknikaria da, ergonomia eta psikologia aplikatuko espezialitatean.

Etika mailan

Josu Garitaonandiak, bereziki, etika mailan lan egiteko beharra ikusten du: "Ez da bidezkoa politikariek erretiroa bi urtetan altxatzea langileoi eta beraiek berdin jarraitzea, pribilegio guztiekin gainera. Gainera, ahal den neurrian lan boluntarioa bultzatu nahi dugu udaletxean eta politikariei bideratutako diruaren zati bat proiektu sozialetarako zuzendu nahi dugu. Era berean, herriarendako erabaki gatazkatsuak hartu behar direnean herri kontsultak egitea interesgarri ikusten dugu. Azken baten, udaletxean herritarren tresna izatea nahi dugu eta herriari ahalik eta ekarpen handiena egitea da gure asmoa, besterik ez".

Logikoa denez, Bergarako Berdeak alderdiak arreta berezia jarriko du ingurugiroarekin zerikusia duten gaiengan. Gizartearen eraldaketa ekologikoa, soziala eta demokratikoaren aldeko apustua egiten dutela diote. Equo sareko kide da alderdia.

Mutrikun zinegotzia

Beraz, Bergarako Berdeak izango da maiatzaren 22ko udal hauteskundeetan nobedade nagusietako bat. Oraingo legealdian, Gipuzkoan, Mutrikun bakarrik daukate ordezkaritza berdeek eta Bergaran beste horrenbeste lortzea da Garitaonandia eta haren alderdikideen ametsa maiatzeko bozketari begira. Debagoienean Bergaran bakarrik aurkeztuko dira eta, esan bezala, oraindik ere lana daukate egiteko. Gutxienez, 17 lagunez osatutako zerrenda osatu behar dute eta horretarako dei egiten dute eguaztenean, martxoaren 23an, kultura etxean egingo duten bileran parte hartzera. Esan bezala, 19:00etan da hitzordua. Ekologia oinarri hartuta, pausu txikiekin bada ere, gizartea aldatzeko beharra dutenekin bat egin nahi dute.


17 hilabeteko bidaia osteguneko Zure abenturaren bila programan

Aste honetako Zure abenturaren bila programan euskarazko proiekzio bat ikusteko aukera izango da. 2007ko maiatza eta 2008ko urria bitartean Joanesek 26.000 km egin zituen bizikletaz; 29 herrialdeetan zehar, planetako leku ezkutukoenetako batzuk zeharkatu zituen egileak.


Bozetan iruzurrik egon ote zen ikertuko dute

Donald Trumpek «ikerketa handi bat» agindu du azaroaren 8ko hauteskundeetan iruzurra egon ote zen argitzeko. Twitter kontuaren bidez egin du iragarpena: «Bi estatutan bozkatu zutenen, legez kanpokoak zirenen eta, areago, hilda egonik erroldan daudenen botoak ikertuko ditugu». Sean Spicer Etxe Zuriko eledunak jakinarazi du presidentea kezkatuta dagoela auziarekin, uste baitu milioika herritarrek bere aurkariaren kontra bozkatu zutela iruzurra baliatuz. Hillary Clintonek 2,9 milioi botoren aldea atera zion hautagai errepublikanoari, baina, hauteskunde sistema propioari jarraikiz, demokratak galdu zuen.


"Udan irabazten baldin badugu, lan ona egin dugulako irabaziko dugu"

Aitor Manterola kazetariak Itziar Olasagasti elkarrizketatu du 'Berria' egunkarirako.

Orioko Arraunketa Etxean sartu, eta hantxe dago zintzilik Orioko emakumezkoen traineruko arraunlariek Portugaleten irabazitako bandera, aurreko hilean. Ordutik, beste bat ere eraman dute herrira: Sestaokoa, duela bi igande irabazitakoa. Prestaketako estropadak baino ez direla dio Itziar Olasagasti arraunlariak (Orio, Gipuzkoa, 1989). Aldatuko lituzke udan jokatuko dituzten bandera ofizial batzuekin.

Jokatu diren bi estropadak irabazi izanak zer esan nahi du?

Irabaztera joan ginen, lan ona egitera, baina ez du ezer esan nahi. Kaikuk antolatzen duen jaitsiera bost aldiz irabazi dugu aurreko urteetan, eta begira gero zer geratu den udan. Bi estropada horietan lan ona egin dugu, ondo atera zaizkigu gauzak, eta pozik gaude, baina mila gauza ditugu hobetzeko oraindik. Horretan ari gara.

Zertan hobetu behar duzue?

Teknikan. Arraunlari multzoa iazkoaren oso antzekoa da, baina perfekzioa nahi dugu, kontu txikiak landu arraunketa hobetzeko. Lan handia eskatzen du horrek, 23 arraunlari garelako, eta elkarren arteko koordinazioa behar delako. Etxean ateratzen da, baina gero lehian egin behar da, eta jaitsierak ondo daude, lehiarako lekua jartzen dizutelako.

Arraunlari berriak ere badituzue. Zaildu egiten du horrek denon arteko koordinazioa lortzea?

Arraunlari berriak ditugu, eta baita lehen ibilitako batzuk ere. Denon elkar hartzea lortu behar dugu, eta ondo ari dira sartzen gure arraunketan.

Antzeman duzu zuen arteko lehia hazi egin dela taldea indartzearekin batera?

Pixka bat bai. Baina ez gara itsutzen, geure lekuan gaude. Bakoitzak bere burua estutu behar du.

Jarraitu irakurtzen Berria.eus


Bisita geologiko gidatuak egingo dituzte bihar Plentziatik Gorlizeraino

Bihar, zapatua, Alejandro Cearreta EHUko irakasleak Plentziako Txipioko paduratik abiatuta, bisita geologiko gidatua egingo du Gorlizko Astondoko amildegira arte. Txangoa goizeko 10:00etan abiatuko da, Plentziako metro geltoki parean.

Txango geologiko hori doakoa izango da eta Alejandro Cearreta EHUko Zientzia eta Teknologia fakultateko irakasleak gidatuko du. Ikerlari horrek Txipioko paduraren, Plentziako estuarioaren, Astondoko badiaren, Gorlizeko duna eolikoen, Gorlizeko duna zementatuen eta Astondoko amildegien historia eta ezaugarriak azalduko dizkie bisitariei.


Polita izatea ez da guztia

Jostaldin elkartu diren askorentzat munduko txapelketa izango da hurrengo helburua

Hegaztien migrazio garai bete-betean gaudenean, txoriz bete da aste honetan Hondarribiko Jostaldi pilotalekua. 3.300etik gora txori sartu ziren astelehen eta asteartean, kanarioak, perikitoak, loroak, exotikoak… Ez ziren deskuidoan sartu, leihotik edo zuloren batetik. Nahita ekarri zituzten bertara, Irungo Lagun Onak Ornitologia Elkarteak Espainiako Estatuko iparraldeko federazioarekin (Fon) eta Gaztela-Leongoarekin (Feorcale) elkarlanean antolatutako Fon-Feorcale nazioarteko lehiaketarako.

Lagun Onak elkarteak 25 urte bete ditu aurten, eta urte biribilean Fon-Feorcaleren hirugarren ekitaldia antolatzeko aukera etorri zaio. Azpiegitura bila hasi ziren eta Hondarribiko Kultura zinegotzi Kalixa Silanesek aitortu du ez zutela zalantzarik eduki: “Estatuko lehiaketarik garrantzitsuenetakoa da hau. Munduko txapeldun izandako hazleen txoriak izango ditugu gurean”.

Asteburuan hasi ziren muntaketa lanak egiten, eta astelehen goizean txoriak iristen hasi ziren: hegaztiak jaso, lehiatzeko ezaugarriak betetzen zituztela ikuskatu, kaioletan gorde, janaria eta ura prestatu, estres maila zaindu… Astelehena eta asteartea horretan eman zuten. Herenegun eta atzo, aldiz, lehiaketarako izan ziren, eta gaurtik igandera publikoarentzako irekiko dituzte ateak.

Atzo arratsaldera arte lehiatu, eta gaurtik etzi eguerdira Hondarribiko frontoian ikus daitezkeen txorietako askok 2018ko urtarrilean Cesena hirian (Italia) egingo den Munduko Ornitologia Txapelketan parte hartuko dute. Txoriei dagokionez, maila itzela dago egunotan Jostaldin, eta maila hori neurtzeko epaileak ezin dira edonolakoak izan, nazioarteko tituludun epaileak dira, hamazazpi guztira.

Hamazazpi epaile

Kanario koloretsuena da parte hartzaile gehien biltzen dituen atala, eta hamar epaileren onarpena beharko du irabazleak. Jarrerako kanarioen atala epaitzeko hiru epaile elkartu dira, eta bana gainontzeko mailako sariak zein txorirentzat izango diren zehazteko. Espainiako eta Frantziako estatuetatik, Italiatik, Portugaldik eta Flandriatik etorri dira epaitzera.

Antonio Lara Gomez sevillarra da, eta kanario koloretsuen ataleko epaileetako bat da. Ez du lan erraza, ehunka txori ikuskatu behar baititu. Bere esanetan, egoera batzuk antolatzaileek zain ditzaketen arren (hezetasuna, argia…), beste batzuk ez dira hain erraz kontrolatzen: “Txori batzuk lasaiago daude beste batzuk baino, lasaiago daudenek gure lana errazten dute, parean dudan hau adibidez, lasai dago, ongi azaltzen da, urduri daudenek lan handiagoa ematen digute”.

Kontrakoa pentsa daitekeen arren, ederrenak ez duela irabazten azaldu du epaile andaluziarrak: “Kanario koloretsuen artean hainbat mutazio daude, mota desberdinak, mota bakoitzean estandar bat dago, eta estandar horri ahalik eta gehien gerturatu behar zaio txoria”. Hau da, ez du zertan politenak irabazi: “Txori hazlea egonezina izaten da, ni ere hazlea naiz eta halakoa naiz, eboluzionatzen saiatzen gara, gure gustuen arabera hazten ditugu txoriak, eta gustu horiek askotan estandarretik urruntzen dira”. Askotan gertatzen omen da txori bat estandarra baino ederragoa izaten dela, “baina estandarretik hurbil ote dagoen, hori da epaitu behar dena”.

Hortaz, irizpide objektiboak dira ornitologia lehiaketetan gailentzen direnak, eta zeregin horretan, beste lan bat izaten dute epaileek, tranpa egiten dutenak bereiztea: “Tranpak egon daitezke —onartu du Larak—, uste dena baino gutxiago, baina egiten dira, batzuk harrapatzen ditugu, beste batzuk ez”. Bere lanetik zati zailenetakoa hori dela onartu du epaile sevillarrak, “benetako makillatzaileak daude ornitologian”.

Irmotasuna, ezinbestekoa

Ornitologia zaleek txoriak hezten dituzte, baina hori baino gehiago da ornitologia, hazleek ahalik eta txori ederrena lortzea bilatzen dute. Edertasuna edo estandarrarekiko gertutasuna lortzeko gakoa ugalketan dago. Noski, txori gehiago dituenak aukera gehiago izango du ugalketan bilatzen duen emaitza emango dion bikotea lortzeko. Jostaldin bildu diren ornitologoak dozenaka, batzuk ehunka txoriren jabe dira.

Candido Marcellan donostiarrak urtean ehun bat txori hezten ditu, mota bakarrekoak denak, phaeo hori mosaikodunak: “Hainbat mutazio genetikoren ondorio dira eta emaitza txori marroixka da, bizkarrean ozelo zuriak dituena, eta aurpegia horia”. Lagun Onak-eko kide da Marcellan, eta lehiaketa antolatzen laguntzera etorri da, baita lehiatzera ere. “Nire kategorian konpetentzia handia dago, baina esperantza badut zerbait egin dezakedalako”, adierazi du. Azaldu duenez, oso ohikoa da hezle batek txori mota bakarreko aleak edukitzea, eta berak urte asko daramatza soilik phaeo horiekin lanean: “1994an ikusi nituen lehen aldiz, eta asko gustatu zitzaizkidan. Ale batzuk erosi nituen, eta ordutik, hogei urte baino gehiago eman dut mota horretako txoriak hezten”.

Bere ustez, txoriak heztea ez da lan zaila, baina irmotasun handia eskatzen du: “Konstantzia da zailena, zaletasun hau ez da arrantzara joatea bezalakoa, ‘orain arrantzara noa’ esan, tresnak hartu eta joan. Honetan ez, animaliak dira, uneoro zaintza behar dutenak”. Uneoro esaten duenean, egunero esan nahi du, “egunean ordu asko ez, baina egunero bai”.

Astelehenetik milaka txori daude Hondarribiko Jostaldin. Ez dira migrazioa egiten ari, eta ez dira oporretara ere etorri, lehiatzera baizik, haien artean ederrena zein den erabakitzera. Atzo arratsaldean bukatu zuten lehiaketa, baina asteburu pasa geratuko dira bertan. Gaur eta bihar 10:00etatik 20:00etara, eta etzi 09:00etatik 12:00etara, Jostaldiko ateak irekiko dituzte, herritarrek ere izan dezaten munduko txori ederrenetako batzuez gozatzeko aukera.

[Elkarrizketa]: Josemi Benito: “Txorien osasuna da lehentasuna”


Taldeko pilotariak aurkeztu ditu Upelpilota enpresak

Aurkezpena joan den igandean egin zuten Astigarragan eta tartean dago sorreratik enpresako kidea den Mikel Olazabal aresoarra.

Lau urteko ibilbidea egin du 2016an sortu zuten Upelpilota enpresak. Bortz pilotari elkartu eta eurek izan ziren taldea sortzeko urratsa eman zutenak: Iñaki Otxandorena, Asier Olaizola, Mikel Olazabal, Iñaki Eskudero eta Diego Pascualek. Geroztik utzi egin dute batzuk baina enpresak bere bidea egiten segitu du, bereziki herriko bestetan, Eguberrietan edo ferietan, eta tarteka torneoren bat jokatuz. Gisa honetara, urtez urte, «partida asko» jokatu izan dituztela adierazi dio Olazabalek TTIPI-TTAPAri. Aurtengo, urtea, ez dute uste halakoa izanen denik. «Zaila» izanen dela iruditzen zaio Olazabali, «herrietako pestak bertan behera utzi dituztenez, itxaropen gutxi dugu».

Gaur egun, hasieratik taldean egon diren Olazabalekin eta Pascualekin batera, Iban Azanzak osatzen dute enpresa eta jaialdiak osatzeko hiru pilotari hartu dituzte aurten: Retegi Bi, Xala eta Gorka. Hortik aparte, «herri bakoitzaren arabera, herrietako afizionatuekin ere partidak antolatu izan ditugu», dio Olazabalek.


Kartzela saihes dezake Gazteluetako irakasle ohiak

Leioako Gaztelueta ikastetxeko irakasle ohiarentzat hiru urteko eskaerari eutsi dio fiskalak; baina, esan du egungo Espainiako Zigor Kodeagaz hogei hilabete izango liratekeela. 2008-2009 eta 2009-2010 ikasturteetan, 12-13 urte zituen ikasle bati sexu-abusuak egitea leporatzen diote; auzitegiak hogei hilabeteko zigorra ipiniko balio, akusatua ez lukete kartzelatuko.

Azken ondorioak irakurri zituzten atzo Gaztelueta auziko epaiketan. Berria.eus agerkariak zabaldu duenez, Alejandro Toran fiskalak uste du sexu-abusuak izan zirela, baina iruditzen zaio epaiketan ez direla frogatu gazteak salatutako larrienak. Horregatik, hasieran egindako hiru urteko espetxe zigor eskaerari eutsi dio, sexu-eraso jarraituaren delitu batengatik. Ez du larrigarririk gehitu; ez nagusitasuna, ez konfiantza. Uste du sexu-abusu delituaren parte direla beti. Hala ere, ohartarazi du zigor hori erasoak gertatu zirenean indarrean zegoen Espainiako Zigor Kodeak jasotakoa dela; gaur egungoak hogei hilabetekoa ezartzen du. Halakoetan, normalean, epaileek akusatuarentzat "onuragarriena" den zigorra jartzen dute, "gizarteratzea errazteko".


Emakumeen parte hartzea

Bostongo maratoian Kathrine Switzer indarka kanporatu nahi izan zutenetik 50 urte igaro dira. Ez al da harrigarria gaur egun ulertezina iruditzen zaigun jarrera hura orain dela ez asko gertatu izana?

Zorionez, mende erdi honetan emakume korrikalarien parte hartzea asko igo da, lasterketa laburretan, batez ere. Running USA elkartearen arabera AEBetan %57 inguru izaten dira emakume korrikalariak. Europan, Suedia omen da lasterketetan neska korrikalari gehien dituen herrialdea, proba labur askotan gizonezkoen portzentajea gaindituz.

Gurean, errepideko lasterketetako parte-hartzea erakusteko, aipatzekoa da aurten Behobiatik Donostiara korrika joango direnen bostetik bakarra izango dela emakumea.

Gipuzkoako hiriburutik atera gabe, Hiru Hondartzetako korrikaldian, Behobiako portzentaje hori txiki gelditu zen, helmugaratu ziren guztietatik %34 izan baitziren emakumeak.

Mendi lasterketei dagokienez, %10 baino ez gara izaten parte hartzen dugun emakumeak. Izan liteke mendi eremuak errespetua ematen duelako edo zaila delako 10-15 km baino gutxiagoko mendi-lasterketak aurkitzea. Parte-hartzea bultzatzeko, aukera oso egokia iruditzen zait distantzia laburreko lasterketa mistoak antolatzea. Momentuz, Ezkio eta Bergarakoa baino ez ditut begi-bistan, lehena azaroaren 25ean eta urteko azken egunean bigarrena. Mendi lasterketak probatzeko aukera bikainak biak.


Udara eskoziarra

Abuztuan 56 euskal sortzailek parte hartuko dute Edinburgh Festival Fringe eta Edinburgh International Book Festival jaialdietan


Gabon Txirritaren azken emanaldia gogoangarria

Arrakastatsua gertatu da bart berritu den antzezlana. Txirrita eta bere garaia ederki erretratatzen duen antzezlana ikusi izanaren sentsazioarekin irten zen Bastero kasik bete zuen ikusleak.

[Argazkiak]

Antzezlana osatu duten eragile, zuzendari, dantzari, musikari, antzezlari eta gainerakoek merezitako afari batekin eman zioten akabera Donostian urte hasieran ekin zioten abenturari. Izan ere, azken emanaldia izan da honako hau, Donostia, Ereñozu eta Urnietako antzeztokietatik igaro ostean.

Kultur produktu bikaina eta eskertzekoa burutu dute guztiek ere. Bejondeizuela zuei, eta bereziki, Urnietako partaide guztiei, musika, dantza eta antzerki zale guztiei!


Gobernu Taldeak Udal aurrekontu berriak aurkeztu ditu eta hilaren 23ra arte

dago epea emendakinak egiteko

UDAL aurrekontu berrituak aurkeztu zizkien atzo Gobernu Taldeak gainerako udal alderdiei, Ogasun Batzordean. Gobernu Taldeak osatutako aurreneko aurrekontu proiektuari osoko emendakina jarri zieten gainerako alderdiek eta hori dela eta, aurrekontu proiektua erretiratu eta berriro aztertzea erabaki zuen. Gobernu Taldeak adierazi du proposamen berrituak apenas duela aldaketarik, «funtsezko aldaketa bakarra izan da kiroldegiko piszinak haunditzeko egitasmoa bertan behera uztea, azterketa sakonagoa egin bitartean». Azaldu dutenez, egindako gainerako aldaketak, aldaketa txikiak izan dira, «tartean guk geuk emendakin bidez egindako zuzenketak». Aurrekontu berrituak aurkeztuta, hilaren 23ra bitartean izango da emendakinak egiteko aukera.

Auzoak urbanizatzea eta beste hainbat puntu

Udal Gobernu taldeak aurrekontu berriak aurkezteko txostenean bertan, hainbat azalpen eman nahi izan ditu:

Batetik, azaldu du, Zikuñaga auzoa urbanizatzeko proiekturako diru partida 2007ko aurrekontuetan jasota dagoela dagoeneko, eta hori dela eta, ez dela 2008ko aurrekontuetan agertzen. Proiektu hori aurten gauzatu nahi luke Gobernu Taldeak, eta obra bera 2009an hasi. Etxeberri auzoaren kasuan ere gauza bera gertatzen dela aipatu du, baita emendakinetan aipatzen diren beste hainbat punturekin ere.

Villa Ave Maria parkearen inguruan aipatu du, aurrekontuan jasotzen den partida (1.200.000 euro) parkea egokitzeko aurreikusi dela, «ez dago partida honetan eraikinari lotutako bestelako asmorik».

Mugikortasun planaren inguruko proposamen ezberdinei erantzunez, Gobernu Taldeak dio izenburu hori duen partidarik ez bada ere, aurreikusten direla hainbat proiektu mugikortasunarekin zer ikusia dutenak. Hala nola, Zinkoeneako proiektua eta Atzietarako sarbidea kontrolatzeko sistema. Horrekin batera, Bidegorriak edota iaztik datorren igogailu proiektua.

Herritarrenganako harrera lehiatila bateratuaren gainean aipatu du, horren inguruko partidarik ez dela aurreikusi, hortan hasi aurretik barne antolaketa egokitzea premiazkoa ikusten baitu. Azpimarratu du horretan ari direla lanean, «Hirigintza departamentuan ari dira lan horretan, eta errenta departamentua izango da hurrengoa. Honela piskanaka lehiatila bakarra izateko oinarriak jartzen ariko gara».

Proiektuen inguruan, aurrekontuetan bi proiektu zehaztu direla azaldu du Gobernu taldeak. Batetik, Arriatsu berritzeko lanen inguruko azterketa bat egitea da asmoa. Horretarako diru partida bat aurreikusi da aurrekontuan. Bestetik, Karabelgo zubia txukuntzeko proiektuarentzako ere aurreikusi da diru partida bat.

Patronatuak

Udal aurrekontuekin batera Kirol eta Ongintza patronatuetako aurrekontu proiektuak ere aurrera doaz. Kirol Patronatuko aurrekontu proposamena asteazkenean aurkeztu zen eta hilaren 15a arte izango da emendakinak egiteko aukera. Ongintza patronatuko aurrekontu proposamena datorren astean aurkeztuko da eta hilaren 22ra arte izango da emendakinak egiteko aukera.


Legazpira joateko deia

Mujika taldeak kontzertuak antolatu ditu gaur Legazpin eta Hernaniko kideek joateko gonbitea luzatu dute. Cold Revenge, Sindrome Oi! eta The Last Strenght taldeek joko dute. Gaueko 22:00etan, Legazpiko gaztetxean.


Ziurgabetasuna nagusi Iparraldean, igandeko bozen atarian

Frantziako Legebiltzarrerako bozak euskal agendaren begiradatik aztertu dituzte hainbat kazetarik, euskal hedabideek elkarlanean antolatutako saioan. Nabarmendu dute ziurtasun gutxi dagoela igandeko hauteskundeetan.

Datozen bi igandeetan egingo dituzte Frantziako Legebiltzarrerako hauteskundeak, eta horiek aztergai izan dituzte euskal hedabideek, elkarlanean eginiko saio batean.

Kazetarien hausnarketak eta hautagaiekin egindako elkarrizketak uztartu dituzte saioan. Hautagaiek mintzagai izan dituzte bake prozesua, politikaren berritzea, proposamen ekonomikoak eta euskara, besteak beste.

Esaterako, Colette Capdevielle Alderdi Sozialistako hautagaiak bere esparrua defendatu du: "Macron eta Melenchon artean, espazio politiko oso bat dago". Jeremy Farge Frantzia Intsumisoko hautagaiak azpimarratu du abstentzioaren aldekoak ez direla "politikaz ezer jakin nahi ez dutenak", eta "proiektu sozial eta ekologiko bat" proposatu du.

Peio Etxeberri-Aintzart EH Baiko hautagaiak, berriz, azaldu du "desadostasun sakonak" dituela koalizioak ezkerreko beste alderdi batzuekin, eta EH Bai "oposizioan" kokatu du. Ekhi Erremundegi Ipar Euskal Herriko Hitza-ko kazetariak ere "sekulako barreiatzea" ikusten du ezkerrean, eta Goizeder Taberna Kazeta.eus-eko kazetariak hauteskunde sistemari erreparatu dio: "Sistemak egiten du boterea gutxiren artean partekatzea".

Bestalde, Europe Ecologie taldeko Sophie Bussierek garrantzia eman dio presoen afera konpontzeari, eta "salbuespen egoera" amaitzera deitu du. Jojo Bidart Euskal Irratietako kazetariak ere bakegintza izan du hizpide: "Presoen aferan, hiruzpalau hautagai badira urrunago joateko prest". Euskararen alorrean, berriz, uste du Hizkuntza Gutxituen Karta berresteaz harago joan beharra dagoela, eta "estatutu egonkor bat" proposatu du hizkuntza gutxituentzat. Atal horetan, Pepe Aizpuru Euskal Irratietako kazetariak uste du diputatugaien erantzunak "nahikoa neutroak" direla.

Bigarren itzulirako adostasunei erreparatuta, Ion Ansak uste du aliantzak "inplizituak" izango direla indar politikoen artean.


Baztango eskuara ikertzeko Mariano Izeta bekaren deialdia

Milioi bateko dirulaguntza onartu da lana egiteko

Baztango Udalak euskarazko ikerketa sustatzeko eta Mariano Izeta jauna omentzeko, honen izena duen ikerketa-bekarako deia egin du. Ahozko tradizioaren eta etnografiaren munduari lotutako gaiak aztertu beharko dira. Xedea Baztango euskararen ahozko tradizioaren inguruko oro berreskuratzea eta biltzea da. Ondare hori sailkatu beharko da eta lana, Baztango ikastetxe, kultur elkarte eta oro har gizartean zabaltzeko proposamena egitea da. Lana egiteko epea urte batekoa izanen da. hautagaiek erdi edo goi mailako tituluak izan behar dituzte, bakarka edo taldeka aurkez daitezke eta EGA agiria edo baliokidea behar dute. Epea 2001eko azaroaren 16an akituko da. Eskaerak Baztango Udalean aurkez daitzeke.


Etxebizitzak egiteko proiektua gelditu dutela ospatuko dute Ulian

Iazko ezkutaketa txapelketan ederki pasa zuten haurrek.

Uliako Lore Baratzak elkarteak Udazkeneko jaialdia egingo du igande honetan, hilaren 22an. Auzotarrek beraiek antolatutako hainbat jarduera prestatu dituzte: ikastaroak, kontzertuak, antzerkia, piknika… Beraz, egun osorako egitarau zabalaz gozatzeko aukera izango dute.

EAEko Justizia Auzitegi Nagusiak hartutako erabakia ere ospatuko dute. Izan ere, Uliako mintegietan eraiki nahi zituzten 70 etxebizitzen proiektua geldiarazi du.

Programari dagokionez, umeak izango dira protagonista egunaren hasieran. Izan ere, II. Ezkutaketa txapelketa egingo dute, 11:00etan, 14.450 metro koadrotako espazio batean.

Iaz 150 lagun baino gehiagok hartu zuten parte, eta aurten kopuru hori handitzea espero dute. Izena emateko ezkutaketa.txapelketa@gmail.com posta elektronikora idatzi behar da. Egunean bertan ere izena emateko aukera egongo da, 10:30ak aldera.

Parkearen goiko aldean dagoen Groseko berotegian Ireki begiak Mary antzezlana eskainiko dute. Sukaldari baten istorioa kontatuko dute, eta elikadura osasuntsu baterako behar diren produktuak izango dituzte hizpide.

Trikitilarien musikak goizeko jarduerak girotuko ditu; eta, arratsaldean, berriz, bi taldek joko dute: Low Riders (15:30) eta Xarpa (17:00). Gainera, hiru ikastaro egingo dituzte egunean zehar: eskuz egindako lihoaren lanketari buruzkoa, 12:30ean; zirkua familian, 15:30ean; eta h


PAIren ebaluazioa egitea edo puntaren punta soilik aztertzea

Hezkuntzako zuzendari nagusi Roberto Perez Elorzak Parlamentuan adierazi duenez, British / PAI programaren ebaluazioa egin da, programa horretan Nafarroako Lehen Hezkuntzako 6. mailan diharduten ikasleen lagin batekin. Beraz, hausnartu beharko da azterketa egiteko moduaz, aztertzeko hautatu den laginaz, alegia. 2015-2016ko ikasturtean 81 ikastetxe publikok zerabilten ingelesa irakas-hizkuntza gisa: horietako 75 PAIren araberakoak ziren, eta sei baizik ez ziren British programaren araberakoak. Baina Lehen Hezkuntzako 6. mailako ikasleak baino sartu ez direnez, British programako 6 ikastetxeak eta IIPko programako 3 baizik ez ditu aztertu txostenak.

Kontua da ikastetxe horietan programa ezarri zela klaustroaren adostasunarekin, eta askoz baliabide gehiagorekin. British ikastetxeetan bereziki laguntzeko irakasleak jarri ziren; berariazko eta kalitatezko prestakuntza eman zitzaien irakasleei, eta ingelesa ezarria dagoen herrialdeetara bidaien zati bat ordaintzen zitzaien hizkuntza horretan gehiago gaitzeko.

Gauza bera gertatu zen PAIren hasieran Atarrabiako eta Zizur Nagusiko eskoletan, ez programa gero ezarri zen ikastetxe gehienetan. UPNk murrizketa basatiak hasi zituenean, ikastetxe gutxik izan zituen British programak baliatutako laguntzak. Hortaz, funtsezkoa da aztertzea azken urteetan sartu diren eskoletako programen emaitzak, balorazio zehatzagoa lortzeko, ezin izan baitute aipatutako baliabiderik erabili.

Gainera, arakatu diren bederatzi ikastetxetatik zortzi hiri ingurunean daude, familiek ISEK Indize sozioekonomiko kulturala oso altua duten tokietan, hain zuzen ere. Esan dutenez, British PAI programan ebaluatuko ikasleen antzeko ezaugarri sozioekonomikoak dituzten ikasleak hautatu dira kontrol talderako, baina ez dugu haien jatorriaren berri. Nolanahi ere, aldagai horiek eragin handia dute eskola emaitzetan. PAI programa dagoen Nafarroako eremu askotan ez dago horrelako baldintzarik.

Ebaluazio taldeari harrigarri suertatu zitzaion, orobat, British ereduko ikasle ugari ez etortzea probak egiteko egunean, baita probatik salbuetsietako kopuru handiak ere. Etorri ez zirenen erdia baino gehiago British eredukoak ziren, laginaren herena baizik osatzen ez dutenak, alegia. Ikasle horiek egunero parte hartzen badute ikasgeletan, ebaluazioetan sartu behar dira. Bestela ez da biltzen gure eskolen ezaugarriak islatzen dituen laginik.

Horregatik, Steilasek uste du ebaluazioa egiteko hautatutako laginak ez duela islatzen gure komunitateko hezkuntzaren errealitatea, planteamenduan ageri duen desbideraketagatik; beraz, emaitzak ezin zaizkie aplikatu Nafarroako ikasle guztiei. Carlos III.a Unibertsitateak mamitutako ikerketan ikusten zen ikasleen emaitzetan eragin handia zutela faktore sozioekonomikoek, eta emaitzik okerrenak ateratzen zituztela ISEK baxuagoa zuten ikasleek.

Bestalde, ados gaude Hezkuntza Departamentuarekin: programak gabezia larriekin abiatu ziren (Steilasek salatu zituen), baina aurrera atera dira irakasleek ikasgeletan egin duten ahalegin eskergari esker.

Zoritxarrez, Gobernuak ez du asmatu hezkuntza programak aztertzen, desbideratu egin da. Gainera, funtsezko datuak alboratu egin ditu, eta, azkenean, tresnak eman dizkie UPNri, PPri eta PSNri Gobernuari erasotzeko.

Kezkatuta gaude Mendozaren hitz batzuekin. Adierazi zuenez, aukerakoa izanen zen PAI programan jarraitu edo ez. Hizkuntzak ikastea arrunt garrantzitsua dela diote; beraz, gutxieneko xede komun batzuk behar dira ikasle guztientzat, hizkuntza planen bidez gauzatuko direnak ikastetxe bakoitzean, eta modu bateratuan landu beharko dira hizkuntza berekiak eta atzerrikoak. Gainera, nahitaezkotzat jotzen dugu horretarako gogoan izatea hezkuntza agenteek parte hartu behar dutela. Uste dugu tamalgarria dela hurrengo lekualdatze lehiaketan lanpostu gehien-gehienak ingelesaren eskakizunarekin ateratzea, PAI programa eta Atal Elebidunak nola egituratuko diren jakin aurretik, kontuan harturik eskakizun hori ez duen irakasle askori egin lekiokeen kalte gaitza.


Hiru garaipen lortu dituzte asteburuan Gipuzkoako Txapelketan

Hasiera gazi-gozoa izan dute Hernaniko pelotariek Gipuzkoako Txapelketan, jokatutako 9 partiduetatik 3 irabazi baitituzte. Asteburuko partidu onenak jubeniletan jokatutakoak izan ziren, eskuz, Lopezek eta Etxegoienek 22-6 irabazi zuten Urnietaren kontra, eta Urkizu eta Leonetek 22-8 Hondarribiaren kontra; paletan berriz, Tijero eta Gutierrez izan ziren onenak, Altzatarrari 22-13 irabazita. Asteburuko gainerako emaitzak ondorengoak izan ziren: Etxenike II-Noble 18/Zestoa 22; Ojuel-Gorrotxategi 18/ Ilunpe 22; Usurbil A 22/Esnal-San Sebastian 14; eta Usurbil B 22/Ezeiza-Aizpitarte 15; Mundarro 40/Zurutuza-Esnaola 24; eta Manzisidor-Lukas 20/Intxaurrondo 30.


86 lagun bildu zituen Kantu Zaharren Egunak

Mahai inguruan kantatzeko aukera izan zen egun osoan

Hirugarren Kantu Zaharren Eguna ospatu zen martxoaren 8an Ariztigain kanpinean. Osotara 86 lagunek izan zuten aukera egun eder eta polit honetaz disfrutatzeko. Eguerdian mahaian jarri orduko kantuan hasi ziren. Bazkaldu bitartean kantuan, ondoren dantza eta kantuan pasatu zen arratsalde ederra. Angel Mariezkurrena, Alberto Zunzarren, Aitor Ibarra eta Santxotena akordeoilaria aritu ziren kantuan. Horrez gain Iradi eta Maialen Arretxeak eta Saray Bazterrikak bere emanaldia eskaini zuten, hainbat kanturekin. Ainara Mindegiak ere kantu politak eskaini zituen. Afaltzeko tenorea ailegatu baino lehen bi zozketa egin ziren bazkariko txartelaren gibelean zegoen zenbakiarekin. Irabazleak Karmele Mujika eta Josetxo Gago izan ziren. Zorionak biei.

Afaldu eta kantuan segitu zuten gaueko 11k arte, giro ederrean. Bukatzeko, Angel Mariezkurrena antolatzaileak eskerrak eman nahi izan zizkien egun hau posible egiten dutenei eta bertaratutako guztiei. Jaliskok ere Angeli eskerrak eman zizkion egindako lan guztiarengatik. Zorionak denei baina berexiki antolatzaileei. Hurrengo urtean berriz.


ZAEko jubenil gizonezkoak Euskadiko txapeldun bateletan

Legution jokatu dute estropada, eta 20 ehuneneko alde eskasarekin nagusitu dira azkenean.

Oso justugatik, baina azkenean Zarautz Arraun Elkarteko jubenil mutilek irabazi dute Bateletako Euskadiko Txapelketa. Bigarren sailkatu den Oriori 20 ehuneneko alde eskasa atera dio, ia estropada osoan 2 segundo atzetik joan ondoren. Azkenean, 09:05,50ko denborarekin izan dira txapeldun Ekhi Illarramendik entrenatutako mutilak. Hirugarren Zierbena sailkatu da, 8 segundora, eta Itsasoko Ama laugarren, 14 segundora.

Arratsaldean, Legutiotik herrira iritsi direnean, harrera egin diete herritarrek eta zaletuek Musika Plazan. Ondoren, lortutako Ikurriña udaletxeko balkoian jarri dute.


AHTa ez dela 2016an martxan egongo ziurtatu du Jaurlaritzak

Espainiako Gobernuko Sustapen ministroarekin bildu ostean, abiadura handiko trenaren aldeko konpromisoak bere horretan jarraitzen duela berretsi du Jaurlaritzako Ingurumen sailburuak.

Abiadura handiko trena ez da gutxienez 2018ra arte martxan jarriko. Horixe ziurtatu du Ana Oregi Eusko Jaurlaritzako Ingurumen sailburuak Ana Pastor Espainiako Gobernuko Sustapen ministroarekin bildu eta gero.

Ez du data zehatzik eman nahi izan, baina bai Espainiako Gobernuak, baita EAEkoak ere, AHTa sustatzeko konpromisoa dutela berretsi du, eta aurrekontuen baitan, martxan jartzeko epeak labur daitezkeela azaldu du.

Lanak "oso erritmo onean" doazela esan du sailburuak eta obra zibila 2016rako amaitu dezaketela, baina gainegitura eta bideen ekipamendua faltako lirateke. Hori dela eta, "ezin da horrelako lan zail batekin eta aurrekontuen esparru honetan data zehatzik eman".

Espainiako estatuko aurrekontuetan % 40 murriztu dute lan honetarako aurrekontu-saila, baina Ministeriotik lehentasunezko lana dela helarazi dietela azaldu du Oregik, eta "lanen erritmoari eutsiko diote", gaineratu du.

Aireportuak

EAEko aireportuen inguruan ere hitz egin dute eta Jaurlaritzak ikerketa bat egitea aurreikusi duela azaldu dio Oregik Pastorri; Bilboko, Forondako eta Hondarribiko aireportuen potentzialaren inguruko txostena, hain zuzen.

Foronda gauean soilik jardun da orain, eta ildo honetan, trenarekin eta Gasteiz inguruko industria-gune logistikoekin intermodala aztertuko dutela esan du.


Festetako haurren ttattarra eskatzeko garaia

Lakuntzan erroldatuta ez dauden haurren gurasoek egin behar dute eskaera garilaren 20a baino lehen.

COVID-19 gaitzak eragindako pandemiaren ondorioz eta osasun agintarien gomendioei segituz, Sakanako udalek festak bertan behera utzi dituzte. Lakuntzako Udalak, baina, festekin lotutako bi jarduera behintzat aurrera eraman ditu. Alde batetik, festetako kartel lehiaketa antolatu du. Eta, bestetik, joan den urtean jaiotako umeei festetan egiten zaien zapi banaketa ere antolatu du. Udalak jakinarazi duenez, 2019an jaio eta Lakuntzan erroldatuta ez dauden haurrek festetan ttattarra jaso nahi badute, udaletxean izena eman beharko dute garilaren 20a baino lehen.


Caballer anaien su etxeak irabazi du Donostiako su festetako Urrezko Maskorra

Bigarren urtez jarraian nagusitu da Castelloko su etxea; First Class izan da bigarren, eta Parente hirugarren

Bigarren urtez jarraian irabazi du Caballer anaien su etxeak Donostiako Su Artifizialen Nazioarteko Lehiaketa. Atzo aritu zen Castelloko (Valentzia, Herrialde Katalanak) piroteknia etxea, jaietako su festen lehiaketako azken egunean. First Class Pyro-Events Alemaniako su etxeak jaso du zilarrezko maskorra. Ez da bereganatutako sari bakarra izan, ordea; hasiera onenaren garaikurra ere hark eraman du. Brontzezko maskorra, berriz, Parente Italiako su etxeak irabazi du. Hark ere sari bikoitza poltsikoratu du, epaimahai gaztearen garaikurra eman baitiote.


Solobarria

Uztaileko udalbatzarrean eztabaidatu zuten futbol zelaiaren izena eta, alkateak azaldu duenez, toponimian oinarritutakoa aurkeratu dute.

Urte beteko beharren eta urte luzeetako egitasmoen ondoren, amaitzear daude Zaldibarko futbol zelai berriko lanak. Zelai berriari, gainera, orain gutxi izena ere ipini diote Udaleko alderdiek: inguruari ematen zaion izena hartuta, Solobarria izena eman deiote, azkenean, zelai berriari. Uztaileko udalbatzarrean eztabaidatu zuten futbol zelaiaren izena eta, alkateak azaldu duenez, toponimian oinarrituta eta proposatutako hainbat aukera aztertu eta gero ikusi zuten aproposen Solobarria ipintzea.

Leku publikoei izenak ezartzerakoan jarraitzen duten irizpidea jarraituta –kaleak izendatzeko ere erabiltzen dutena–, aukeratu dute izen hau alkateak dioenez, “toponimia galdu ez dezagun eta urte askoan iraun dezan”.

“Alderdi politiko bakoitzak bere proposamena ekarri zuen batzarrera, baina azkenean aho batez onartu genuen Solobarria izena”, dio Igor Barrenetxea-Arango alkate jeltzaleak.

“Denboraldi barria futbol zelai berrian abiatuko dute Zalduako taldeek”, ziurtatu dute asteon Udaleko ordezkariek. Entrenamenduak jada bertan egiten dihardutela nabarmendu du alkateak, eta obra guztietan hain ohikoak diren amaierako ikutuak bakarrik falta direla.

Zelai berriaren inaugurazioa, denboraldia hasi aurretxoan egin gura dute, eta egun horretako ekitaldiak lotzeko lanean dihardute hainbat talderekin harremanetan ipinita.


Garai geldoak

Argazki zaharra agertu da etxean, aitona-amonena. Kopia bat da, originala gurasoen albumean gordeta baitago aspalditik. Zaharra da oso, joan den mendekoa, eta kolore arreak ditu, ez denborak higatu dituelako, jatorriz hala zirelako baizik. Amona eserita dago, eskuak gurutzatuak dituela magalaren gainean. Atzean, aitona, zutik, eskua haren sorbaldaren gainean jarrita, aurrera begira, serio. Handiegia du jantzia duen jaka, eta esango nuke ez zuela berea, propio egun eta argazki horretarako norbaitek utzia nonbait, familiakoren batek agian, edo argazkilariak berak.

Amonaren gona ez da oso argi ikusten, baina esango nuke ez zela egunero erabiltzen zuen trapua izango, hark ere eskatua edo utzia izango zuela argazkia egiteko une horretan erabiltzeko. Mahai txiki bat dago haren ondoan, koadroa osatuz, eta loreontzi txiki bat dago gainean.

Bere soiltasunean, bi figura horiek asko adierazten dute. Esaten didate garai baten argazkiak argazkilariek egiten zituztela, eta esperientzia hori ez zela oso ohikoa izango, zerbait berezia izango zela sendian, bizitzan behin edo birritan baino egiten ez zen zerbait, motiboren bat zuena.

Garai hori aspaldi desagertu zen, eta lekuko mutu batzuk baino ez dira geratzen, hitzik egin gabe ere asko esaten digutenak. Musika entzuteko, musika jotzen zen tokietara joan behar izaten zen garai horretan; ikasteko, eskola edo komentuetara, eta irakurtzeko, liburuak gordetzen ziren toki bakanetara (eskola edo komentuetara, eskuarki). Ñabardura gutxi batzuk gorabehera, geure aitona-amonen esperientzia ia berbera izango zuten haien aita-amek edo aitona-amonek, geure belaunaldietara hurbildu arte, garai zaharrak garai geldoak ere baziren eta.

Joan den igandeko Aberri Eguna zela eta, adiskide batek urtez urte bere etxean gorde izan ziren egunkari zatiak erakutsi zizkidan.

Alderdi abertzaleen manifestuak eta prentsak horien inguruan idatzitako kronikak daude bertan, geure etxeko argazkian bezala, garai geldoen arrastoak. Paper zati horien bidez idatzitako istorioak hutsune gehiegi ditu Historia deitu ahal izateko, baina lerro-buru nagusiei erreparatzea nahikoa da denbora honetan gurean zer jazo den antzemateko: deialdi bateratu gutxi agertzen dira, nork bere aldekoak ia guztiak; elkarri zer edo zer leporatuz ia beti, eta guztietan betetzeke dauden aldarrikapenak nabarmentzen dira.

Ez dakit nire alaben seme-alabek inoiz geurean agertu den argazki zahar horren parekorik topatuko ote duten beren etxean. Izatekotan, ez da paperean izango, originala digitala izango baita, auskalo non biltegiratuta egongo diren hamaika mila irudi esangurarik gabekoen artean galduta. Kolore biziak izango ditu, ez denborak biziarazi dutelako, erabilitako filtro eta amarruei esker, errealitatea nahi dugun koloreko margotu dezakegulako.

Beti edo ia beti, emaitzarik ikusgarriena gordetzen dugu egiazki halakoxea ote zen gehiegi erreparatu gabe.Geuk sortzen ditugu gorde nahi ditugun oroitzapenak, geuk itxuraldatu egiten dugu inguratzen gaituena, eta gure errealitatea geu garenaren lekuko bilakatu dugu, ez alderantziz.

Lagunaren kaxa horretan geure historiaren parte bat dago, geure etxeko tiraderan agertu den argazkian bezala. Alde handia dago handik hona. Denbora geldo horiek bizkortu egin dira, eta iraganaren lekuko zahar horiei begira ari naizela zalantza sortu zait, asmatuko ote dugun gerora zerbait esango duten oroitzapenak gordetzen.

Jakingo ote dugun, gure aitona-amonek bezala, une berezien froga gordetzen, ondokoek irakur dezaten.


“Súper empollonas” da asteburuko film erakargarriena

Olivia Wilderen filmarekin batera, La mujer de la montaña islandiarra eta Dios es mujer y se llama Petrunya mazedoniarra nabarmentzen dira.

Súper empollonas film estatubatuarra da asteburuko pelikula deigarriena. Olivia Wildek zuzendutako lehenengo pelikulak bi lagunen institutuko azken urtea kontatzen du, komedia moduan. Kritika oso onak jaso izan ditu mundu osoan zehar, eta Erresuma Batuko BAFTA sarietan gidoi original onenaren kategorian izendatu zuten. Urrezko Globoetan, aldiz, Beanie Feldstein izendatu zuen komediazko aktore onenaren kategorian. Orozkon proiektatuko da filma igandean, 19:00etan.

Europan ekoitzitako bi pelikula ikusteko aukera ere egongo da asteburuan, La mujer de la montaña islandiarra Laudion eta Dios es mujer y se llama Petrunya mazedoniarra Amurrion. Islandiarra aluminio industriaren arriskuetan girotutako filma da. Halldóra Geirharosdottir protagonista Europako Zinema Sarietara izendatua izan zen aktore onenaren kategorian. Larunbatean proiektatuko da 17:30ean eta 20:00etan.

Dios es mujer y se llama Petrunya-k, aldiz, askotariko kritikak jaso ditu eta emakume batek Mazedonian jasan behar dituen kode moral tradizionalen inguruko istorioa kontatzen du. Igandean eta astelehenean ikusi ahalko da Amurrion, 19:30ean eta 20:00etan, hurrenez hurren.

Haurrentzako eskaintzari dagokionez, Quackers, la leyenda de los patos eta Operación Panda errusiarrak proiektatuko dira. Quackers, la leyenda de los patos 2016ko filma da, eta ahate batzuen eta sorgin baten arteko borrokaren istorioa kontatzen du. Eguzkiko Ahateari sorginak kendutako botereak berreskuratzea izango da animalien helburua. Orozkon jarriko da pelikula 16:30ean.

Operación Panda 17:30ean emitituko da Amurrion. Zikoina batek hartz panda bat helbide okerrean uzten duenean hasten da istorioa. Beste animalia batzuekin batera, bere benetako familia aurkitzen saiatuko da protagonista.


Aritz Aduriz izan da nazioarteko hamargarren golegilerik onena, 2016an

Sailkapen honek selekzioekin eta taldeen nazioarteko lehiaketetan sarturiko golak hartzen ditu kontuan.

Aritz Aduriz Athletic Club taldeko aurrelari donostiarra 2016. urteko nazioarteko hamargarren goleatzaile hoberena izendatu du Futbolaren Historia eta Estatistikako Nazioarteko Federazioak (IFFHS, ingelesezko sigletan).

Sailkapen honek selekzioekin eta taldeen nazioarteko lehiaketetan sarturiko golak hartzen ditu kontuan.

Talde zurigorriko aurrelari donostiarrak, 35 urterekin, gol sena mantentzen du, eta bukatzear dagoen urtean 12 gol sartu zituen nazioarte mailan: 10 Athleticekin Europa League lehiaketan eta 2 Espainiako selekzioarekin.

Sailkapenaren lehen postuan Cristiano Ronaldo Real Madril taldeko jokalari portugaldarra dago, 24 golekin (13 Portugalekin eta 11 Real Madrilekin), 21 gol sartu dituen Leo Messi Bartzelonako jokalari argentinarraren aurretik (13 Bartzelonarekin eta 8 Argentinarekin).

Bi horien atzetik geratu dira Edinson Cavani PSG taldeko uruguaiarra (16), Hammadi Ahmad Al-Quwa Al-Jawiya taldeko irakiarra (16), Robert Lewandowski Bayern Munich taldeko poloniarra (15) eta Antoine Griezmann Atletico Madril taldeko frantsesa (14).


Bi behargin hil dira lan istripuz, bata Urretxun eta bestea Murgan

Etxebizitza eraikin berri batean ari zen Gipuzkoan zendutako langilea; aldamio batetik erori da. Iberdrolaren Arabako argindar estazio batean hil da beste behargina, deskarga bat jasota

Jarduera ekonomikoaren hazkundearekin batera, lan istripu hilgarriek gora egin zuten orain bi urte, eta ez dirudi 2017an aurreko urteetako kopuru beltzak hobetuko direnik. Atzo, bi behargin hil ziren lanean ari zirela, istripu banatan; Urretxun (Gipuzkoa) bata, eta Aiarako Murgan (Araba) bestea. Goizeko bederatziak aldera izan ziren istripu biak. Dagoeneko, 26 zenbakia idatzi beharra dago beren jardueran hildakoen langileen zerrenda tragikoan. Urteak ez du lehen seihilekoa bete oraindik, eta iaz lan istripuetan zendutakoen kopuruaren erdira iritsi da jadanik.

Eguna eta ordua ez ezik, lanean hildako bi beharginek bazuten beste aldagai bat elkarrekin: azpikontratatuak ziren. Urretxuko istripuan hildakoak 45 urte zituen, eta ACR eraikuntza enpresa egiten ari den etxebizitza batzuetan ari zen lanean. Jaurlaritzako Segurtasun Sailak jakinarazi zuen aldamio batetik erori zela, bigarren solairuko balkoitik. Fateven SL enpresako langilea zen, espainiarra.

Murgan hildako behargina Iberdrolaren hango argindar estazioan ari zen lanean, herdoilaren aurkako pintura bat ematen, ustez argindarra ez zegoen eremu batean, baina deskarga bat izan zuen. Berehala agertu ziren tokira larrialdi zerbitzuak, baina ezin izan zuten ezer egin. Ordubeteren buruan, hilda zegoen 22 urteko langile portugaldarra. Zer gertatu den ikertzen ari da Ertzaintza. Fatsur Sevillako (Espainia) enpresako langilea zen.

«Lan prekaritateak eraikuntza sektoreko ezbehar kopuru altuan daukan eragina» salatu zuen atzo ELAk, istripuen harira. Azpikontratazioak, lan espezializatuekin baino gehiago, «kostuak merkatzearekin eta epeak murriztearekin dauka zerikusia», sindikatuarentzat. «Eraikuntzako langileen lan eta bizi baldintzen okertzea adjudikazio prezioen jaitsieren adinakoa izaten da».

LAB sindikatuak, berriz, lanean hiltzen diren gehienak azpikontratatuak direla salatu zuen. «Oinarrian prekaritatea dago; hori da istripu guztiek duten aldagaia». Sindikatuaren arabera, istripuak ez dira gauzatzen unean uneko arrazoiengatik. «Egiturazko arazoa da: eredua da arazoa, langileon osasuna kolokan jartzen duen eredua, bizitza ere galtzeraino. Lan baldintzen eta bizi baldintzen arteko talka bat dago, eta horiek aldatu gabe horrelakoak berriz gertatzeko arriskua dago».

Elkarretaratzea

ELA eta LAB buru direla, manifestaziora deitu du gehiengo sindikalak Urretxun, gaurko. 11:30ean da hitzordua, Labeaga kaleko 50. zenbakian, istripua izandako obraren aurrean. Amurrion salatuko dute Murgako heriotza, herriko plazan, 12.00etan.

Gipuzkoako Batzar Nagusietan adierazpen bat onartu dute, Urretxuko istripuaren harira. «Batzar Nagusiek jendaurrean salatu nahi dute eta gaitzespena adierazi, heriotza eragin duen lan ezbeharra dela eta», dio idatziak. «Istripuak nola edo hala eta edozeren gainetik ekidin behar dira, lan mota guztietan lehentasuna behar baitu izan lan segurtasunak». Edonola ere, «enpresetako partaide guztiei, nagusiei eta langileei», dei egiten diete, «laneko segurtasun eta osasunari buruzko araudia zorrotz bete dezaten».


Argazki erakusketa: "Errefuxiatutako emakumea, erbestea eta edertasuna"

Aretxabaletan eta Eskoriatzan jarriko dute argazki erakusketa, Arrasate, Aretxabaleta eta Eskoriatzako gobernuz kanpoko erakundeek antolatuta. Martxoaren 6tik 17ra Aretxabaletako udaletxean eta martxoaren 20tik 24ra Eskoriatzako kultura etxean egongo da.

ACNURi esker antolatu dute erakusketa eta hainbat argazkilari ezagunen lanak biltzen ditu. Argazki horien bidez normalean errefuxiatutako emakumeen bizitzetan ikusten ez ditugun irudiak erakutsi nahi dituzte; momentu kritiko horietan ere bizitzak jarraitzen baitu bere kolore, usain, musika eta erritmoekin.

Erakusketa mapa eta testuekin osatzen da. Hala, bisitariek argazkiko emakumeen testuinguru erreala zein den jakin dezakete.

Ordutegiak

Aretxabaleta

Martxoaren 6tik 17ra

Udaletxeko Ganbara aretoan

18:00-20:00

Eskoriatza

Martxoaren 20tik 24ra

Kultura etxean

10:00-12:30 eta 16:30-20:00


Pikurrock-eko kartela zehaztuta

Irurtzungo gazte jaialdia azaroaren 2an izanen da. Antolatzaileek dagoeneko jakinarazi dute zein talde ariko diren 20:30etik aurrera Irurtzungo kiroldegian jotzen: Gaur Ez, Berri Txarrak, Su ta gar, Bizardunak eta Tximeleta. Gainera, aldameneko karpan DJ Jo ta Txo eta DJ Bull ariko dira. Sarrerak aurki ohiko tokietan salgai izanen dira.


2014-07-16

Beroa izango da gaurko protagonista. Tenperatura altuenak 31 eta 32 gradutan geldituko dira. Goizean behe lainoa izango dugu, baina gerora garbitu, eta zerua garbi geratuko da egun osoan zehar.


71 urteko emakume bat hil da Mutrikun, auto batek harrapatuta

11:00ak aldera izan da ezbeharra, oraindik argitzeke dauden arrazoiak direla eta auto batek emakumea harrapatu duenean.

71 urteko emakume bat hil da Mutrikun asteazken honetan, auto batek harrapatuta, Eusko Jaurlaritzako Segurtasun Sailak jakitera eman duenez.

11:00ak aldera izan da ezbeharra, oraindik argitzeke dauden arrazoiak direla eta auto batek emakumea harrapatu duenean. Autoa iraulita geratu da errepidean.

Emakumea Donostiako Ospitalera eraman dute, baina bertan hil da.


Preso gaixoak etxeratzeko eskatu dute Donostiako kaleetan

Donostiako zinemaldiaren itxiera ekitaldia zela aprobetxatuta, larriki gaixorik dauden presoak askatzeko eta sakabanaketa salatzeko ekitaldia egin zen zapatuan.Ehunka herritarrek bat egin zuten Sare plataforma herritarrak egindako deialdiagaz. Guztien artean Kursaal jauregitik hasi eta Sagueseko Bake Usorainoko tartea batu zuten giza katean, euren mezua mundura zabalduz.


Hil edo biziko partida Osasunarentzat, Sabadellen

Talde gorritxoak, galduta ere, mailari eusteko aukera du, Racingek Albaceteri irabazten ez badio. Bi mila zale baino gehiagoren babesa izango du taldeak, Nova Creu Alta estadioan.

Osasunak hil edo biziko partida jokatuko du igandean Sabadellen, datorren denboraldian Bigarren Mailan jokatzen jarraitzeko. Puntu bakarra behar dute, ezer jokoan ez duen Sabadellen etxean.

Nafarrek aurrerapauso handia eman zuten aurreko jardunaldian Recreativori irabazita, eta Racingen porrotari esker. Kantabriarrak dira Osasunaren aurkari zuzenak, kategoriari eusteko borrokan, eta hiru puntu gutxiago dituzte.

Ondorioz, Osasunak nahikoa du igandean puntu bakarra lortzearekin. Sabadellek, gainera, ez du ezertxo ere jokoan, aurreko jardunaldian maila galduko dutela konfirmatu baitzen. Sabadellen aurka galduta ere, nafarrek bigarren mailan jarraitzeko aukera dute, Racingek Albaceteri irabazten ez badio.

Iruindarrek bi mila zaleren babesa izango dute Nova Creu Alta estadioan.

Neurketa igande arratsaldeko 8:00etan jokatuko dute eta epailea Rubén Eiriz Mata izango da. Partida zuzenean emango dute ETB1ek eta eitb.eus-ek.


Resistencia Galegako bi ustezko kide atxilotu dituzte

Anton Garcia Matos 'Toninho' eta Asunción Losada Camba dira atxilotuak, 2006tik zeuden ihes eginda, eta beste bi lagun atxilotu dituzte haiekin batera.

Guardia Zibilak Resistencia Galega taldeko bi ustezko kide atxilotu zituen larunbatean Vigon, Espainiako Barne Ministerioko iturriek albiste-agentziei jakinarazi dietenez. Anton Garcia Matoz 'Toninho' eta Asunción Losada Camba dira atxilo hartutakoak.

Biak 2006tik zeuden justiziatik ihesi, eta Auzitegi Nazionaleko 4 eta 6 zenbakidun instrukzio epaitegiek emandako errekisitoriak oinarri hartuta atxilotu dituzte. Erakunde armatuko buruzagi izatea, lehergaiak edukitzea eta garraiatzea eta agiriak faltsutzea egotzi diete.

Atxilotu dituztenean, taldeko ustezko kolaboratzaile batekin zeuden Garcia eta Losada, eta hori ere atxilotu zuten agenteek. Igandean, laugarren pertsona bat atxilotu zuen Guardia Zibilak Oxen herrian (Ourense).

"Borroka armatuarekin jarraitzeko deia" egiten zuen bideo bat grabatu zuen Garcia Matosek 2014ko uztailaren 18an. Ordudanik ez zegoen haren berririk.

Atxilotuak datozen orduetan eramango dituzte Madrilera, epaileen esku uzteko.

Guardia Zibilak indarkeriazko 60 ekintza egozten dizkio Resistencia Galegari. Ekintza asko etxean egindako lehergailuz egin zituzten, baina ez zuten biktimarik eragin. 2014ko urriaren 1ean egin zuen azkena: lehergailu bat zartarazi zuen Barallako (Lugo) udaletxean.

Dena dela, Auzitegi Nazionaleko hainbat epaik Poliziaren tesien kontra egin dute, Resistencia Galega "erakunde terrorista" existitzen dela esateko frogarik ez dagoela nabarmenduta.


Hamalauna berdindu zuten Aloñako neskek Errenterian

Errenteriako Ereintza taldea izan zuten aurkari Aloñako neskek zapatuan jokatutako norgehiagokan. Gorabehera handiko norgehiagoka izan zen eta azkenean 14-14 bukatu zen lehia.

Hasi, oñatiarrak hasi ziren irabazten, baina bigarren zati hasieran erritmoa jaitsi eta Ereintzakoek berdindu eta aurrea hartzea lortu zuten. Partidu amaiera aldera Aloñakoek berriz ere erreakzionatu zuten, baina beranduegi izan zen: golak sartzea lortu arren, hutsegiteak ere egin zituzten eta horren ondorioz, berdinketarekin itzuli behar izan zuten Oñatira. Sailkapenari dagokionez, oñatiarrek seigarrenak izaten jarraitzen dute. Jauja Akilape izango dute hurrengo aurkaria.


Soreasu kontuan hartzeko eskatu dio EAJk Bilduri

Aitor Gorrotxategi bozeramaileak salatu du azpiegitura eraikitzerakoan guztien babesa izan zuela EAJren gobernuak; baina, hiru urteotan, Bilduren gobernuak "bazterrean" utzi duela Soreasu.

Aitor Gorrotxategi EAJko bozeramaileak Soreasu kontuan hartzeko eskatu dio Bilduri. Izan ere, Gorrotxategiren hitzetan, EAJk proiektua aurkeztu zuenean, guztiak zeuden hura egitearen alde; baina, ondoren, Bilduk "baztertu" egin du azpiegitura azken hiru urteetan. Horregatik, Gorrotxategik eskatu du herrian kulturaren arloan lanean ari direnen "erreferentzia gune" izan dadin Soreasu.

Bestalde, bozeramaileak azaldu du 2011n, 2012an eta 2013an EAJk eraikina prestatzeko eta kultur taldeen beharretara egokitzeko dirua "behin eta berriro" eskatu duen arren, "ezetza" jaso duela urtero. Aurten, ordea, 150.000 euro bideratuko dira eraikin hori hobetzera, eta aukera probestu nahi du EAJk.

Horrez gain, Gorrotxategik adierazi du azken urteetan "lan faraonikoa" bezala kalifikatu duela Bilduk Soreasu, eta Sanagustin kulturgunearen alde soilik egin duela lan. Ildo horretatik, honakoa esan du EAJko bozeramaileak bi azpiegiturei buruz: "Soreasu eta Sanagustin erabat osagarriak dira, eta erreferentzia-puntu izan behar dute kultur-mugimenduak berrindartzeko".

Beraz, Gorrotxategik babes osoa eman dio aurrekontu horretako dirua Soreasuren moldaketan erabiltzeari. Hark uste du Soreasuren ezaugarriak aprobetxatzeko "lehen urratsa" dela hori. "Har daitezen beharrezkoak diren erabakiak diru hori erabili ahal izateko, urtea amaitu baino lehen, bai Udal Musika Bandak, baita abesbatzak ere bere lekua izan dezaten Soresun", esan du.

Bozeramailearen aburuz, Udalak "ahalegin guztia" egin behar du Soreasuko ekipamendua osatzeko. Horrela, Soreasuren eta Sagustinen artean kontzertuak, erakusketak eta bestelako ekitaldiak "bultzatzeko" eta "hirigune historikoa berrindartzeko".


Udal eraikinen garbiketa

Urtero bezala, udaletxeko eraikinak garbitzeko deialdi publikoa egin zuen Udalak. Eskola, medikuaren kontsulta, Herriko Etxea, Pelle Ttiki haur eskola, eta baskula garbitzeko eskatutako baldintzak betetzen zituzten hiru herritarrek urtarrilaren 15ean azterketa egin zuten. Euskarako froga, ortografia, aritmetika eta garbitasunarekin loturiko hainbat galderez osaturiko azterketa egin zuten. Belen Mutuberria Iturria eta Loli Iraola Maritorenak emaitzik hoberenak atera zituzten eta bi horiek herriko langile berriak dira. Egunean bakoitza hiru orduko lanaldian (astean 15 ordu) ariko da.


«Nik ikusi dudan futbolari onena Pablo Hervias errioxarra da»

Nolatan futbol zalea?Aita (Angel Manuel) ere futbolaria izan zen. Kimu kategorian Urolan jokatzen hasi nintzen eta ordutik ez dut utzi. Aitak, amak eta arrebak umetatik jarraitu naute. Gutxitan ikusi dut halako babesa.Zein taldetan aritu zara?Kadete mailan Tolosara joan nintzen. Ondoren, bost denboraldi eman nituen Realean. Bi denboraldi lagata egon nintzen: bat Sestaon eta bestea Beasainen. Iaz Sestaora itzuli nintzen. Lehenago, bi denboraldi eman nituen Alavesen eta hiru Beasainen.Nolakoak izan ziren Realean eman zenituen urteak?Gazte mailako hiru urteak eta senior mailako lehen bi urteak eman nituen Realean. Garai hartan ez zegoen Real C taldea. Gazte mailan dagoeneko partida batzuk jokatu nituen Sanserekin, baina gazte mailako taldetik Sansera salto handia dagoenez, Sestaora bidali ninduten. Sestao Bigarren B mailan zegoen garai hartan.Realean hasi al zinen ezker hegaleko defentsa postuan jokatzen?Bai. Nire postuan Pablo Hervias zegoen, oso jokalari ona, eta defentsan jarri ninduten. Pisua irabazi nuen eta defendatzen ikasi nuen hor jokatu ahal izateko.Norekin jokatu zenuen Realean eman zenituen bost denboraldietan?Nire belaunaldikoak Joseba Zaldua eta Ruben Pardo dira. Antoinne Griezmann, Iñigo Martinez, Pablo Hervias eta Kenan Kodrorekin ere jokatu nuen.Argi al zegoen Lehen Mailara helduko zirela?Batzuen kasuan, bai. Pablo Hervias nik ikusi dudan jokalari onena da. Begian arazo bat izan zuen eta, nire ustez, horregatik ez dago Realean. Dena den, Lehen Mailan jokatzen ari da, Valladoliden. Griezmann oso isila zen. Teknikoki oso ona zen eta, txikia izan arren, buruz ere ondo moldatzen zen. Oso argia zen. Joseba Zaldua fisikoki oso indartsua zen eta lehen taldera iritsiko zela ikusten zen. Bestalde, nigan eragin handiena izan duen entrenatzailea Jagoba Arrasate da. Oso gertukoa da. Eta nik bezala, futbola bizi du. Asko pozten nau bera berriro Lehen Mailan ikusteak. Osasunarekin egiten ari dena izugarria da.Zergatik uste duzu ez zinela lehen taldera iritsi?Detaile txikiek garrantzi handia dute. Garai hartan Sanseko jokalariak beteranoagoak ziren eta ni heldu nintzenean beste bi jokalari zeuden nire postuan: Alberto Morgado eta Julen Castañeda. Morgado Alavesetik fitxatu zuten eta, beraz, klubaren apustu bat zen. Castañedak Bigarren B mailan jokatzen du egun. Beste postu batzuetan ez zegoen hainbesteko konpetentzia eta aurrera egiteko aukera handiagoa izan zuten. Behin Realetik irtenda, zaila da itzultzea. Sestaora joan nintzen eta beraien jokatzeko erak ez zidan mesede egiten.Zergatik joan zinen Sestaora?Garai hartan Real Union zen Bigarren B mailan zegoen Gipuzkoako talde bakarra. Sestaok nire aldeko apustua egin zuen eta, gainera, Oskar Martin zumarragarra han zegoen. Aurrera egiteko aukera ona zela uste nuen, baina Realetik kanpo gehiago eskatzen dizute. Realean pazientzia gehiago dute gazteekin. Realetik irten eta Bigarren B mailako talde batean arrakasta izatea zaila da gazte mailako jokalari batentzat. Penalti bat egin ondoren jokatzeari utzi nion eta denboraldia amaitu aurretik Realera itzuli nintzen.Hala ere, Sestaora itzuli zara.Sestaon sekulako zaletasuna dago. Partida guztietan zelaia bete egiten da, entrenamenduak ikustera etortzen dira… Arantzatxo bat nuen eta itzultzea erabaki zuzena izan da. Bigarren aro honetan gozatzen ari naiz. Aurreko denboraldian minutu gehien jokatu zituen jokalaria izan nintzen. Duela zazpi urte baino jokalari indartsuagoa naiz.Alavesen eta Beasainen ere jokatu duzu.Gasteizen ikasi nuen eta Alavesen bigarren taldean jokatzeko aukera eduki nuen, Hirugarren Mailan. Ondoren, hiru denboraldi eman nituen Beasainen. Bertan eta Sestaon gozatu dut ge-hien. Urtzi Arrondok familia bat sortu zuen. Denok lagunak ginen, play-off-a jokatu genuen, herri osoa mugitu genuen… Sestaorekin ere play-off-a jokatu dut, baina Beasainen ez genuen hori espero.Nola ikusten duzu etorkizuna?Urtebeterako kontratua dut. Futbol amateurrean zaila da etorkizunean non egongo zaren esatea. Neskak eta biok enpresa bat ireki dugu Orion eta lan asko dugu. Entrenamendu pertsonala eta lesioen ondorengo egokitzea eskaintzen ditugu. Futbola asko gustatzen zait, baina, zoritxarrez, ezin naiz hortik bizi.


Kostako ekaitzen kalteak neurtzeko azterketa zientifiko bat abiatu dute

2020 arteko proiektua da Marea, eta Euskal Herriko zazpi herritan egingo dute ikerketa; horietako bat Zarautz izango da.

Azken urteetan, ekaitz ugari izan dira Euskal Herriko kostaldean, eta desmasia ekonomikoak milioi eurotan zenbatzen dira aldi oro ukituak diren herri eta lurraldeetan. Aditu gehienen arabera, tenpestak ez dira murriztuz joango hurrengo urteetan, aldrebes, klima aldaketak kezkak ugaritzen ditu. Beldurrari erantzuteko, eta, bereziki, botere publikoei ahal bezainbeste tresna eta datu zientifiko esku artean uzteko, Marea proiektua abiatu dute Biarritzen (Lapurdi). Horri lotuta, azterketa zientifikoak egingo dituzte Euskal Herriko itsasbazterreko zazpi herritan: Angelun, Bidarten, Donibane Lohizunen, Donostian, Zarautzen eta Bermeon.

Albistea osorik irakurtzeko: Berria.eus


Conde-Punpidoren ustez ez dago Bilboko manisfestazioa debekatzeko arrazoirik

Candido Conde-Pumpido Espainiako Fiskal nagusiak adierazi duenez, “txostenak aztertu ondoren eta legeari jarraituz, Bilbon herritar talde batek ostiralerako deitu duen manifestazioa debekatzeko arrazoirik ez dago”. Hala ere, manifestazioari hainbat muga ezarri dizkiote: ezingo da Batasunaren mezurik zabaldu eta haren aldeko oihurik egin.

“Legez kanpoko alderdien inguruko ohiuak eta mezuak izanez gero, Ertzaintzak manifestazioa desegiteko ardura dauka”. Hala ere, Conde-Pumpidok jakinarazi duenez epailearen erabakiaren zain daude: “azken erabakia epaileak hartu beharreko erabakia da”.

Bien bitartean, AVT Terrorismoaren Biktimen Elkarteak eta PPk manisfestaziora deitu duten herritarrek Batasuneko zerrendetan egon direla salatu dute. Conde-Pumpidok hauei erantzunez adierazi duenez “Fiskaltza Garzonek hartutako erabakietara moldatzen da, eta manifestazioaren aldeko irizpidea izan da garaile”.

Mariano Raxoi PPko presidenteak egun hauetan esandakoari ere erantzun egin dio Espainiako fiskal nagusiak: “Fiskaltzak legearen interesa bermatzen du, alderdikeriarik gabeko legea”.


Ezinezko istorioen bueltan

Literaturako Euskadi sariak jaso dituzte Iban Zalduak, Harkaitz Canok, Inazio Mujika Iraolak, Arantzazu Royok eta Xabier Olarrak. Urgellek esan du sortzaile "guztien" lana sustatu dutela "DNAri erreparatu gabe".


Nire lagun kontrabandista

Ez zara gogoratuko baina elkar ezagutu genuen egunean paperezko zapi zuriz inguratuta zenuen lepoa, zu elkarrizketatzailea eta ni elkarrizketatua, zu makillatzailearen eskuetan eta ni makillatua izateko zain.

—Gidoilari gazteak tematu direlako zaude hemen, nigatik balitz... Ipuin pare bat leitu dizkizut eta tira, ez zaizkit beste munduko ezer iruditu, gazte jende hau... edozerk epatatzen ditu!

Ondoren, mikroak jarri zizkigutenean, froga egiteko eskatu eta telebistan ikasitako nire «bat, bi, bai, bai, bat, bi» txatxuaren ondoren sartu zinen zu, eta ahoa ongi zabalduz eta ahotsa zuk bakarrik zenekien gisa modulatuz errezitatu zenuen: «Joxe Migelen batelan txitxarrua eta berdela, pa, pe, pi, po, pu, puta». Entrebista desastre hutsa izan zen, jakina. Zu jostalari eta ni hiena baten gisa.

Ez nuen berehala pentsatuko lagunak izango ginela, baina hala gertatu zen eta orain min dut.

Ezagutu ahala konturatuz joan nintzen beti gordetzen zenuela zerbait patrikan. Begi ertzetan ateratzen zitzaizkizun zimurrek eta irriari eusteko moduak salatzen zuten. Kontrabandista sena zenuen, ez ninduzun sekula engainatu, muga pasatzen dudan aldiro akordatzen naiz gasolindegi ondoko kamiolarientzako taberna-zuloaz, «inguruko menurik onena». Abegikorretan abegikorrena, mantala jarrita gidatu izan dituzu etxean bilerak, zu sukaldari eta gu bazkaltiar. Kontalari bikaina baitzinen, marmitakoaren sekretuak aletzen zenituen thriller bat kontatzen ariko bazina bezala, eta segidan, herri alu honek behar zituenekin eta ez zituenekin kateatzen zinen, xaxatuz, ertzetik, libre. Beti zerbait berria buruan, ekipoz aldatzeko erreparorik gabe. Maiz ez geunden ados, maiz jendea ez zegoen zurekin ados, baina plazera zen zurekin eztabaidatzea, dotorea zinen horretan.

Duela urte batzuk, Bartzelonako hotel bateko atikoan Paul Auster elkarrizketatzetik jaitsi ginela bakarrik gelditu ginen. Bazkalordua zen eta goseak geunden. Han ez zenuen txoko mitikorik ezagutzen eta bilatzeaz aspertuta, Cardhua zeukan lehenengoan gelditu ginen. Egun hartan, zure seme-alabez hitz egin zenidan, hainbesteko maitasunez eta kezkaz... hain zaurgarri sentitu zintudan eta ni hain ezgauza zu babesteko...

Azkeneko aldiz ospitaleko gelan ikusi zintudan. Zinenaren erdia zinen eta zure ahotsaren laurdenak baino ez zuen biziraun, eta hala ere, begirada hori, Hasier, inoizko begiradarik gardenena eta ederrena. Esan zenigun lasai egoteko, hiltzea zer zen bazenekiela, eta txorakeria galanta zela, «benetan», egun hartatik aurrerako guztia oparitan hartzen zenuela. Ez zen harropuzkeria izan. Berehala jabetu nintzen lehen aldiz ez zeneukala beste ezer patriketan.


Alegiako kultur etxeak irailaren 12an irekiko du jardueretan izena emateko epea

Kultur etxean eman behar da izena, 10:00etatik 13:00era eta 19:00etatik 21:00etara.

Alegiako Inaxio Begiristain Kultur eta Kirol Etxeak prest du 2016/2017 ikasturterako ikastaro eta jarduera eskaintza. Aerobic, gazteentzako zumba, hirugarren adinekoen gimnasia, gimnasia erritmikoa, pilates eta spinning jarduerak eskainiko dituzte.

Jarduera horietan izena emateko epea irailaren 12an, astelehena, irekiko da eta irailaren 16a, ostirala izango da azken eguna.

Dokumentu honetan jardueren inguruko informazio gehiago duzue: prezioak, ordutegiak, etab.


“Poxpolo ta konpainiaren” antzezlana ikusteko sarrerak ditugu.

Aretxabaletako Udalari esker, Poxpolo ta konpainiaren antzezlana ikusteko sarrerak ditugu. Domekan, urriaren 11an, 12:00etan eta 17:00etan, Aretxabaletako Zaraia aretoan.

PARTE HARTZEKO (Urriaren 8ra arte):

E-postaz: kluba@goiena.eus. SMS: KLUBA Poxpolo [bazkidearen zenbakia] 688 69 00 07 zenbakira. WhatsApp: KLUBA Poxpolo [bazkidearen zenbakia] 688 69 00 07 zenbakira.


Independentistek erregearen aurkako adierazpen bat egin dute Madrilen

EH Bildu, ERC, JxC, CUP eta BNG alderdiek, Espainiako Kongresuan egindako adierazpenean, erran dute «Espainiako monarkiak eta bere ordezkari nagusiak, Espainiako erregeak» ez dituela «ordezkatzen». Adierazi dute erregeak ez duela haien «zilegitasunik» eta ez diotela aitortzen «zeregin politikorik».

Espainiako Kongresuko legegintzaldi berriaren hasiera baino lehen egin dute erregearen eta monarkiaren aurkako adierazpena Espainiako Estatuko alderdi independentista eta errepublikazaleetako kideek, azaltzeko zergatik ez diren joanen lehendabiziko saiora. Nabarmendu dute ez diotela zilegitasunik ematen erregeari, eta gogor mintzatu dira monarkiaren aurka: «Kataluniako, Galiziako eta Euskal Herriko gizartearen gehiengoak gaitzetsi egiten du erabat anakronikoa eta frankismoaren oinordekoa den instituzioa». EH Bilduren izenean, Oskar Matutek irakurri du Ez dugu erregerik. Demokrazia, askatasuna, errepublikak. adierazpena, euskaraz; katalanez, galizieraz eta gazteleraz ere irakurri dute ERCko Gabriel Rufianek, JxCeko Laura Borrasek, CUPeko Mireia Vehik eta BNGko Nestor Regok.

Monarkiak haien herrien nahiak zapaltzen dituela salatu dute. «Espainiako batasuna eta legedia inposatzea ditu monarkiak oinarri, gure herrien eta herritarren eskubide zibil, politiko eta nazionalak ukatuz». Horren adibide jarri dute, erraterako, urriaren 3an erregeak egindako «diskurtso autoritarioa». Gaitzetsi dutenez, erregearen figura ez dator bat «askatasuna, berdintasuna eta demokrazia bezalako balio errepublikanoekin», eta erregeak ordezkatzen dituen balioekin «apurtuz soilik izango da posible benetako demokrazia». Monarkiak haien herrien gain duen boterea ezabatzea galdegin dute: «Espainiako erregeak eta monarkiak gure parlamentuen, herritarren eta gobernuen aurkako tutoretza alde batera utzi behar dute, horrela bakarrik lortuko direlako herri borondatearen errespetuan, askatasunean eta demokrazian oinarritutako konponbideak».


Hiru pertsona atxilotu dituzte bi ertzain harrapatzen saiatzeagatik

Atxilotuei, 16 eta 18 urte bitartekoei, auto bat lapurtu eta ertzaintza batzuk harrapatzen saiatzea leporatu diete.

16 eta 18 urte bitarteko hiru gazte atxilotu dituzte, auto bat lapurtu eta haiek gelditzeko helburua zuten ertzainak harrapatzen saiatzea leporatuta, Herrizaingo Sailak jakinarazi duenez.

Atxiloketa eragin zuten gertakizunak azaroaren 30ean eman ziren, 13:00etan, bi ertzain Azkaraibideko (Bilbo) trafikoa zaintzen ari ziren bitartean.

Auto batek abiadura handian jarri zuen bere martxa ertzainenganako norabidean, horiek autoaren arekara joan behar izan zuten harrapatuak izan ez zitezen.

Ertzainak ibilgailu susmagarriaren atzetik irten ziren eta akusatuen autoa errepidetik atera zen. Hiru bidaiariek ibilgailutik atera eta oinez ihes egin behar izan zuten, ertzainek jarraitu egin zituzten, azkenean, harrapatuz.

Lehenengo atxilotuak, 16 urtekoak, bere bi lagunekin batera Otxarkoagako Lanbide Heziketako Institutuan zegoen autoa lapurtu zutela baieztatu du.

Ertzaintzak atxilotu egin ditu delitua burutu zuten hiru pertsonak.


Carlos Martinezek kontratua berritu du Realarekin

Atzelariak 2014ko ekainaren 30ra arte luzatu du talde txuri-urdinarekin zuen lan-hitzarmena.

Realak eta&' || 'nbsp;Carlos Martinezek adostasuna lortu dute klub txuri-urdinarekin atzelariak sinatuta zuen lan-hitzarmena luzatzeko. Kontratu berriak hiru denboraldiko iraupena du eta 2014ko ekainaren 30ean amaituko da.


Etxebizitzaren arazoak berehalako neurriak behar ditu

Gaur egungo errealitatea jasanezina dela ohartarazi du Lurra eta Etxebizitza kolektiboak. Azken 30 urteotan arlo horretan bizi izan den bilakaera aztertu du txosten batean. Demografia, ekonomia, enplegu, biztanleen kokapen eta etxegintza alorreko datuak ageri dira txostenean. Ondorio gisa azpimarratzen dute euskal herritarrek gero eta zailtasun gehiago dituztela bertan bizi ahal izateko. Bigarren egoitzak gero eta gehiago dira, Lapurdi kostaldean bereziki, eta hutsik dauden etxeen kopurua ere emendatuz doa. Aldiz, gizarte etxeen kopurua apalegia da, eta herriko etxe gehienek nahiago dute isunak ordaindu, etxebizitza sozialak egitea baino. Arlo ezberdinetako datuak gurutzatu dituzte.Egiaztatzetik abiatu dute txostenaren osaketa. Izan ere, Ipar Euskal Herriko biztanleek eta kanpotik heldu direnek etxebizitza atzemateko gero eta zailtasun gehiago dituzte. Lurraren prezioak gora egin du, eta gisa berean apartamentuenak. 1999an, eraikin edo etxe berrientzat, metro koadroaren prezioa 1.500 eurokoa zen Lapurdi kostaldean, eta 2006an, 3.500 eta 4.000 euro artekoa. Donibane Lohizuneko eta Miarritzeko zenbait gunetan kopuru hori bikoizteraino heltzen da. 1999an, metro koadroaren prezioa mila eurotik behera kokatzen zen, eta, zazpi urteren buruan, 1.600 eurokoa batez bertze. Mendigunean apalagoak dira prezioak.Berehalako etekin pertsonalak egiteko gutizia dago horren oinarrian, kolektiboaren iritziz. Orain artean egin diren ikerketa eta gogoeta txostenak oinarritzat hartu ditu kolektiboak. 1997an pays egitura ezarri zuten plantan, eta, geroztik, aldatzen joan da esku hartze publikoa, bereziki hitzarmen berezi baten bidez. Lurralde Kontratua, Euskal Herria 2010 eta Euskal Herria 2020 xedean osatu dira. Higiezinen merkatuko egoera ez da aldatu, ordea. Hutsik dauden etxeen kopurua adibide nabarmena da kolektiboaren iritziz.Ipar Euskal Herriak eta nagusiki Lapurdi kostaldeak gero eta biztanle gehiago erakartzen dituzte. Alta, ekonomia jardueren ondorioz, enplegua zerbitzu arlora mugatzen da gehienbat. Adierazgarria da laborantzaren indarra —2008an enpleguaren %0,7, eta apaltzen segitzen du—. Kostaldean kokatzen da lan eskaintza, baita ere etxebizitzen eskaria. Demografiari so eginez, 1982tik 2009ra 51.000 biztanle irabazi ditu Ipar Euskal Herriak. Hots, biztanleria %20 emendatu da 27 urtez. Horietarik gehienak, 33.269, Lapurdi kostaldean kokatu dira, eta 20.627 Lapurdi barnealdean —%51 emendatu da—. 2009an 286.645 biztanle zeuden Ipar Euskal Herrian, eta 2025erako 35.000 biztanle gehiago iragartzen dituzte. "Gehiegizko erakargarritasunak Ipar Euskal Herriaren irudia desitxuratuko luke, eta, ororen buru, lurralde honen erakargarritasuna bera ezarriko luke arriskuan", dio lurraren eta etxebizitzaren kolektiboak.Etxeak, hutsikDemografiaren presioa emendatzen doan arren, turismoari loturiko jarduerek bigarren etxebizitzen garapena eragin dute. Lapurdi kostaldean %26 dira bigarren egoitzak, Miarritzen %40tik gora, eta Donibane Lohizunen %47 dira urtean hamar hilabetez hutsik dauden etxeak. Errealitate horrek urriagoa bihurtzen du eskaintza, eta, ondorioz, gora bultzatzen ditu salmenta eta alokairuen prezioak.Hiriburuetan apartamentu ugari hutsik daude, gehienetan ez dituztelako osasun baldintzak betetzen edo egoera txarrean daudelako. Isolamendurik ez dute, argi gutxi, berogailurik ez eta igogailurik ere ez. Usu, jabeek ez dute konponketa lanik egiten, eta diru iturri apalenak dituzten pertsonei alokatzen dizkiete. "Etxebizitza faltaren arazoarekin batera, prekarietatearen eta baldintza ezegokien arazoa badago", dio kolektiboak. Errealitate hori deigarria da Baionan. Insee etxeak 1.790 apartamentu huts zenbatu zituen 1999an. 3.000tik gora dira gizarte etxebizitzen eskariak.Egoeraren larriaz ohartaraztea da kolektiboaren xedea. Gogorarazi du bere garaian oratze eskubidea baliatu izan balitz gaur egungo prezioen gorakada saihestu zitekeela. Geroari buruzko datuak kezkagarriak dira, eta elkarren artean gogoetatzeko eskatzen diete agintari eta eragileei.


Irregulartasunak salatu dituzte Zubilletako Ortu Ludikoetan

Getxoko Udalak eta URA Uraren Euskal Agentziak Algortako Zubilleta inguruan Ortu Ludikoak egiteko baimena onartzeko orduan, "irregulartasunak egon" direla uste du GUK-k. Bertoko zuhaitzak kendu eta tonaka simaur pilatu ondoren, lursailaren maila "moldatu" izana salatu du. "Garrantzitsua da ohartaraztea kutsadura-pilaketa horiek eragina dutela URAk akuiferoak kontaminatzeko arrisku handiko eremu gisa izendatutako tokian", azaldu dute GUK taldeko kideek.

Hori dela eta, URAk emandako baimen horretan ustezko "irregulartasun" bat jazo dela uste dute GUK taldeko zinegotziek, eta ez zutela kontuan hartu jabari publiko hidraulikoko erregelamenduaren azken aldaketa eta baimena sinatu baino hilabete batzuk lehenago indarrean zegoen lurralde-plan autonomikoa.


Duintasuna

Gerra izan da Europaren egilea. Kultura idatziaren hasieran agertzen diren heroiak hiltzaile kupidagabeak dira. Akiles handien artean handiena. Iliadako protagonistak Patroklo lagunaren mendekurako kontaezinak diren kontrarioak hiltzen ditu. Troia aurreko lautadatik igarotzen den Eskamandro ibaiaren kolera pizten du txikitu dituen gorpuen multzoak uraren jario eten duelako. Izugarria da egindako sarraskiaren tamaina. Ibaiak ez du itsasorako bidea egiterik eta latz aurpegiratzen dio tamainaren krimena.

Irailaren 10ean, larunbatarekin, ezpata eta gurutzearen azpian erori ziren irakasleei omenaldia egin zitzaien. Urte luzeetan hiltzaileek heroi handien trataera izan dute eta beraien atzaparretan erori zirenak gorpu izengabeak. Hemengo gerarren lekukoak hobiak, bazterrak edo paretak izan dira. Horietan bizitzaren jarioak ez du itsasorako biderik aurkitu urte luze hauetan.

San Jose plazan askoren falta sentitu nuen. Merke aipatzen dugu gero elkartasuna, gizatasuna edo duintasuna. Alferrik. Bitartean, Alde zaharrean datorren urteko sanferminak ospatzen hasiak ziren.


Bi mila boto jaso eta gero... berdinketa!

Bakarka edo bikotekako atalean Myflowerren mozorroak irabazi du. Taldekakoan berriz, berdinketa izan da Tuna Buitraker eta Kiss rock taldearen artean.

Lehia ezin estuagoa izan da internet bidezko lehiaketan, taldekako atalean. Tuna Buitraker eta Zombien artean ibili dira sailkapen buruan, baina gaur, azken txanpan, Kiss rock taldea gehitu zaie. Azkenean, Tuna Buitrakerrek eta Kiss rock taldeak 389na boto lortu dituzte, eta Zombie koadrilak 384.

Taldekako irabazlearentzat 120 euroko saria dago aurreikusita. Epaimahaiak erabaki beharko du orain berdinketarekin zer egin. Jakinaraziko dute erabaki bezain pronto.

Bakarka edo bikotekako atalean Myflower izan da bozkatuena, 105 botorekin. Bigarren mozorro gogokoena Ferrero Rocher izan da (83) eta hirugarrena Leia Printzesarena (45). Beraz, 80 euroko saria Myflowerrentzat. Kultura Sailetik jarriko dira harremanetan saria emateko.

Ikusi lehiaketako emaitzak


Sukaldetik aterako da gaur ondareen foroa

Tokiko produktuek gastronomian duten garrantzia nabarmendu zuten atzo Itsas Etxean

Atzo abiatu zen IV. Hondarribia Ondareen Foroa, gastronomiari eskainitako jardunaldiarekin. Goizez, nazioarteko pintxo topaketa egin zuten Itsas Etxean, Brasil, Kolonbia eta Euskal Herriko ostalaritza ikasleen parte hartzearekin. Arratsaldez, auditorioan ere, tokiko produktuen garrantziaz mintzatu ziren mahai inguru parte hartzaile batean.

Gaur, sukaldetik aterako da foroa, eta harriek hartuko dute protagonismoa. Batetik, gotorlekuetan eta kultur kudeaketan adituak diren zenbait pertsonek Hondarribiak Creacity proiektuan lagun dituen Iruñea eta Baiona bisitako dituzte.

Bitartean, hainbat hitzaldi programatu dituzte paradorean egun osoz, eta bi hiri horien eta foroaren laugarren ekitaldiko hiri gonbidatuetako bat den Florianopolisen (Brasil) esperientzia ezagutzeko aukera izango da, besteak beste.

Arratsaldean, Creacity proiektuaren aurkezpen publikoa egingo dute. Hondarribia, Baiona eta Iruñea hiriek elkarrekin landutako proiektua da, FITUR turismo azokan aurreratu zutena eta Europako Batasunaren POCTEFA mugaz gaindiko diru laguntza jasotzeko eskaera egin duena.

IV. Hondarribia Ondaren Foroa. Egitaraua


Ataungo kontsulta eta parkeak zabalik dira atzodanik

ATAUN // Osakidetzaren Ataungo bi mediku kontsultetatik bat atzo ireki zuten, azken asteetako udalaren eskariari erantzunda. Ordua eskatu behar da nahitaez (943 80 55 60), eta kanpoan itxaron gero. Maskara behar da. San Gregorioko kontsulta irekitzeko lanean segiko du udalak. Bestetik, herriko haur parkeak eta Zelaieta aurreko kirol pista berria ere atzo zabaldu zituzten.


Perfumeak, literaturari usaina hartzeko

Liburuaren Egunaren harira, lurrin kata literarioa egingo dute Oñatiko udal liburutegian eguaztenean. Bihar, Unai Iturriaga etorriko da.

Apirilaren 23an da Liburuaren Eguna eta bezperan, Lurrinak & Liburuak ekimena egingo dute udal liburutegian. Hala, perfumeak ekarriko dituzte literaturak zer usain duen jakiteko. "Donostiatik etorriko diren bi neskek gidatuko duten kata berezi bat izango da. Perfumeak eta koloniak ekarriko dituzte eta nobela beltzaren, poesiaren edo liburu konkretu batek duen usaina antzematen saiatuko gara", azaldu du Arantzazu Ibarrondok, udal liburutegiko arduradunak.

Zozketa

Kata berezi horrez gain, beste bi ekitaldi ere antolatu dituzte Liburuaren Egunaren harira. Martitzenean, esaterako, Unai Iturriaga etorriko da. "Euskaraz ez daude komiki asko eta euskarazko tertulia taldeak Iturriagaren Haur besoetakoa irakurri du. Horri buruz eta komikigintzaz eta bestelako gaiez berba egitera etorriko da. Ekitaldi irekia izango da", azaldu du Ibarrondok.

Eguaztenean, berriz, ipuin kontaketa musikatua egongo da umeendako. Gonbidapenak har daitezke dagoeneko; Ostegun Kontalariak saiorakoak, astelehenetik aurrera emango dituzte.

Bestalde, hilaren 23ra arte izena ematen dutenen artean Zea Mays entzuteko eta Konposteroak antzezlana ikusteko sarrerak zozkatuko dituzte.


Amapolak

Harria, porlana, burdina eta altzairua atzean utzita, trenak lur azpitik gora egin zuenean, leihoek ez zuten jada bidaiarien soa itzultzen, etxeak ikusten ziren, parkeak, errepidean autoak trenari lasterketa irabazi ezinean, jendea pasieran eguzkipean. Noiz jaso ote zuten auzo hau, zenbateko soldata irabaziko ote dute hemen bizi diren langileek, nora joango ote dira oporretan?

Zergatik esaten zaio periferia? Zeinek esaten dio periferia?

Trenbidera ematen duten etxeetatik, adreilu gorrizko eraikin altuak dira gehienak, toldo berdeak dauzkate balkoietan, antena parabolikoren bat edo beste, beheko tabernak jabearen izena du, ile-apaindegiak ere bai, okindegia kate batena da. Hemen hazitako gazteek, zer ikasi zuten, zertan egiten dute lan, nola pasatzen dute jaieguna? Periferia esango ote diote euren auzoari?

Fabrika zaharren alboko orube abandonatuetan, kondarren eta kristal hautsien artean, trenbide bazterrean, zelai elkorretan, gorri eta eder sortu dira amapolak. Begien zabalera osoa hartzen dute, zeruertzeraino iristen dira, liluratuta daukate bidaiaria, ez diote logurarik eman, alderantziz, bizitu egin dute. Berez sortu dira, berez joango dira, zentroan ez dago halakorik.


Urquijok helegitea jarri dio Itsasoko desanexio erreferendumari

Markel Olano Gipuzkoako ahaldun nagusiak esan du prozesuak "herritarren borondatea betetzeko printzipio demokratikoa eta legearen irizpidea" betetzen duela.

Markel Olano Gipuzkoako ahaldun nagusiak uste du Itsaso Ezkiotik bereizteko igandean egitekoa den erreferenduma "prozesu zilegia" dela eta "aurrera jarraitu" beharko lukeela.

Carlos Urquijo Espainiako Gobernuak EAEn duen ordezkariak helegitea jarri du Ezkio-Itsasoko Udalaren kontra aipatu erreferenduma egin ez dadin, eta horren inguruan galdetuta hitz egin du Olanok gaur, Donostian emandako prentsaurreko batean.

Ahaldun nagusiak esan du prozesuak "herritarren borondatea betetzeko printzipio demokratikoa eta legearen irizpidea" betetzen duela.


Bueltaxka egiteko, zita bihar

Bihar egingo dute aurreneko ibilbidea, Ttapa Ttapa egitasmoaren barruan. Zita, goizeko 11:00etan Atsegindegin.


RTVEko presidentea izendatzeko epea akordiorik gabe agortu dute

Urtarrilean erabakiko dute PPren 2012ko legearen arabera osatuko ote duten batzordea

Espainiako irrati telebista publikoaren kontrola eskuratzeko lehiak atzo izan zuen azken saioa. RTVEko Batzordeko kideak eta presidentea izendatzeko araudia onartzeko azken saialdia egin zuten atzo Madrilen, baina alderdiak ez ziren ados jarri. Honenbestez, epea agortu dute. In extremis antolatu zuten atzoko bilera, legeak ezartzen duelako RTVEko kontseilua berritzeko adostasuna lortu behar zutela abenduaren 31 baino lehen. Hala egin ezean, ohiko prozedura erabiliko da, behin-behinean.

Irailean onartu zuen Espainiako Kongresuak RTVE gidatzeko legea. Besteak beste, kontseiluko kideak izendatzeko lehiaketa publikoa nola egin behar den arautzen du legeak, eta hiru hilabeteko epea ematen du horretarako oinarriak idazteko. Adostasunik ez badago, 2012ko legedia ezarriko dute, hau da, PP alderdiak orduan zuen erabateko gehiengoaz baliatuta onartu zuena.

Krisi sakonean dago Espainiako irrati telebista publikoa. Azken urteotan diru asko galdu du: 200 bat milioi euro urtean. Izan ere, iragarkiak kentzea erabaki zuten 2009. urtean, telebista kate pribatuen presioarengatik. Horrez gain, sinesgarritasun krisia pairatzen du, batez ere albistegietan salaturiko manipulazio politikoak eraginda.

Azken hilabeteotan hainbatetan eskatu du TVEko Albistegietako Kontseiluak telebistako zuzendariaren dimisioa. Azkena ekainean izan zen. Kataluniako politikari independentziazaleen aurkako estrategia finkatzeko Jorge Fernandez Diaz Barne ministroak eta Kataluniako Iruzurraren Kontrako Bulegoko zuzendari Daniel de Alfonsok izandako elkarrizketen grabazioa aireratu ez zuen telebista bakarra izan zen TVE1.

Abenduaren 22an, Espainiako Konstituzio Auzitegiak bertan behera utzi zituen PPren RTVEko legearen erreformako hainbat puntu. Kontseilukideak aukeratzeko, Kongresuaren bi herenak behar ziren ordura arte. PPk, ordea, aurrerantzean erabateko gehiengoa aski izango zela ezarri zuen, berak gehiengo hori bazuelako orduan. Horrez gain, PPk murriztu egin zuen batzordekide kopurua hamabitik bederatzira. Horren bidez, kanpoan utzi zituen sindikatuek (UGT eta CCOO) izendatzen zituzten biak. Neurri horiek Espainiako Konstituzioaren kontrakoak direla ebatzi du auzitegiak.

«Kazetari garbiketak» egitea egotzi dio oposizioak Jose Antonio Sanchez RTVEko presidenteari. Haren ordezkoa izendatzea izango litzateke erakunde publikoaren batzordearen lehen erabakia. Lege berriarekin, lehiaketa publikoaren bidez aukeratu beharko da ordezkoa. Kongresuaren bi herenek onartu beharko dituzte hautagaiak, edo, gehiengoak, baldin eta hautagaiak legebiltzarreko lau talderen sostengua badu.

Atzoko bilera «porrota» izan zela esan zuen PPko ordezkari Ramon Morenok. «Epea betetzeko lau egun falta direla, argi geratu da ez dagoela borondate politikorik», adierazi zuen Unidos Podemoseko Noelia Verak.


Estatubatuar batek ia 500 milioi euro irabazi ditu loterian

Baltimoren bizi den lagun batek 640 milioi dolar lortu ditu markak hautsi dituen ostiral honetako Mega Millions loteriako zozketan.

AEBetako lagun batek 640 milioi dolar (479,7 milioi euro) eskuratu ditu Mega Millionseko loterian, Marylandeko estatuko loteria arduradunak jakitera eman duenez. Baltimoren bizi den lagunak zozketan ateratako sei zenbakiak asmatu ditu.

Halaber, ostiraleko zozketan beste 29 irabazle daude, sei zenbakietatik (2, 4, 23, 38, 46 eta 23) bost asmatu dituztenak, Alex Traverso Loteria Batzordeko bozeramaileak CNN telebista kateari azaldu dionez.


Alex Txikon mendizalearen hitzaldia

Alex Txikon mendizalea Nanga Parbat mendira neguan arrakastaz burutu den lehendabiziko espedizioari buruz arituko da astearte honetan eskainiko duen hitzaldian.

Alex Txikon mendizale bizkaitarrak Nanga Parbaten izena neguan igo ez diren zortzimilakoen zerrendatik desagerraraztea lortu zuen joan den otsailaren 26an, Ali Sadpara eta Simone Mororekin batera mendi honen tontorrera heldu zenean.

Erronka beteta, K2 (8.611 metro) da neguko igoeren zerrenda horretako izen bakarra. Nanga Parbaten aurretik, beste hamabi zortzimilakoak inoiz igo dituzte neguan.

Txikonen kasuan, haren ibilbideko 11. zortzimilakoa da Nanga Parbat. 2003an igo zuen lehen zortzimilakoa, Broad Peak, eta ordutik beste bederatzi igo ditu. Hiru mendi garaienak bakarrik geratzen zaizkio bilduma osatzeko, Everest (8.848 metro), K2 eta Kangchenjunga (8.856).

Igo dituenak

Broad Peak (8.047 m). 2003; Makalu (8.462 m). 2004; Cho Oyu (8.201 m). 2004; Shisha Pagma (8.013 m). 2007; Dhaulagiri (8.167 m). 2008: Manaslu (8.163 m). 2008; Annapurna (8.091 m). 2010; Gasherbrum I (8.068 m). 2011; Gasherbrum II (8.035 m). 2011; Lhotse (8.516). 2013; Nanga Parbat (8.125 m).

Nanga Parbatera egindako azken bidaiaren gainean arituko da astearte honetan, abenduak 13, arratsaldeko 7:30ean, eta Soraluzeko Mendi Taldeak antolatuta, Herri Antzokian eskainiko duen hitzaldian.


Jon Maiak solasaldia eskainiko du gaur Getarian, Ulpianon

Extremaduratik bertsolaritzara. Integrazio istorio bat hitzaldia eskainiko du gaur Jon Maiak Getariako Ulpiano etxean, 19:00etan hasita. Getarian Euskaraldia dinamizatzen ari den taldeak antolatu du solasaldi hori.

Bere bizipenak izango ditu oinarri Maiak. Bere jatorria abiapuntu hartuta, bertsolaritzarainoko bidea izango du hizketagai bertsolariak. Hala, lehengo eta oraingo migrazioak eta euskarak dituzten harremanak aztertuko ditu.

Getariarrek kulturen eta hizkuntzen elkarbizitzaren inguruan hausnartzea da asmoa, norbere bizipenak oinarri hartuta.


"Presoen eskubideak azaleratu nahi ditugu"

Mikel Mundiñano "Zato" Nafarroako Sare arduraduna da. 'Zama doinuz arindu' jaialdiak laugarren urtez musikari ospetsuak ekarriko ditu Etxarri Aranatzera. Ilbeltzaren 13an izanen da kontzertua, 17:00etan eta 19:30ean

Ilbeltzaren 13an, igandea, Zama doinuz arindu jaialdiaren laugarren edizioa eginen da Etxarri Aranazko kultur etxean. Euskal preso, iheslari eta deportatuen eskubideen aldarrikapena egiten du jaialdiak. Bi emanaldi egonen dira: 17:00etan eta 19:30ean. Sarrerak dagoeneko salgai daude Etxarri Aranazko udalaren webgunean, kultur bulegoan 09:00etatik 13:00etara eta Xapatero eta Leku Ona tabernetan. 15 euroko prezioa dute eta Mikel Mundiñano "Zato" antolatzailearen esanetan, "azkar amaitzen dira, beraz, argi ibili".

'Zama doinuz arindu' jaialdia. Zer da?

Duela lau urte ekimen eta dinamika honekin hasi ginen. Eta hemen gaude lau urte ondoren laugarren eidizioa ospatzeko asmotan. Duela lau urte ekimen hau elkartasun jaialdi moduan planteatu genuen. Sareren egitekoa perso eta iheslari eta deportatuen eskubideen aldarrikapena kaleratzea da, eta kontestu horretan kokatzen dugu jaialdia. Momentu honetan espetxe politikak urratzen dituen eskubideak agerian utzi nahi dituen ekimen bat da. Beste hainbat ekimen bezala. Baina kasu honetan musikaz lagunduta. Hau da, musikaz eta doinuz adiera nahi dugu eskubide urraketa hauekin amaitzeko beharra.

Lau urte pasa dira, beraz, lehenengo jaialdi horretatik.

Duela lau urte mahai gainean jarri genuen, bai. Aukera ezberdinak azteratzen hasi ginen eta, begira, lau urte pasa dira. Hemendik, Etxarri Aranatzetik, Zama doinuz arindu jaialdiatik hogeitabost abeslari ezagun pasa dira. Eta laugarren edizio honetan ere jende ezaguna etorriko da. Ikuskizun eta jaialdi txukun bat da.

Erronka bat izan behar da horrelako kontzertu bat antolatzea.

Ez da errazar horrelako zerbait antolatzea. Baina ikusten da etorri direnak ere bere alea jartzen ari direla. Guk hasiera batean planteatu genuen jaialdi honek hein handi batean Etxarri Aranazko presoen senideen zama arindu nahi zuen. Esku zabalik hartu zuten musikariek eskaera; baiezkoa esan zuteneak eta ezezkoa eman zutenak ere, izan ere, ekimena asko gustatu zitzaien, baina gauza batengatik edo besteagatik ezin izan zuten egon. Alde horretatik oso kontentu gaude herri mailako formatuan egin dugulako jaialdi ederra. Abeslari ezagunak herri mailako jaialdi batera etortzea eta haien elkartasuna adierazi dute Etxarri bezalako herri txiki batean.

Badago Euskal Herrian horrelako formatua duen beste jaialdirik?

Euskal Herri osoan asteburuero dauzkagu presoen eskubideen aldeko ekimenak. Agenda hartu besterik ez dago ikusteko egunero eta asteburuero presoen eskubideen aldeko dinamika asko egiten direla ikusteko. Antzeko formatuarekin egiten dira. Guk daukagun berezitasuna da urtero egiten dugun dinamika bat dela eta urtero saiatzen garela gai zehatz bat plazaratzen. Eskubide urraketa mahai gainean jartzen dugu, baina urtero bati indarra ematen diogu.

Zeintzuk dira urratzen diren eskubide horiek?

Pasa den urtean motxiladun umeak landu genituen. Duela bi urte korapiloak askoatzeko mezu horrekin soka irudikatu nahi izan genuen eta lehendabiziko urtean dispertsioaren inguruan urrunketaren inguruan landu genuen.

Bi emanaldi egingo dituzue.

Bi emanaldi egingo ditugu horrelako jaialdi bat antolatzeak esfortzu handia suposatzen duelako eta, orduan, behin egiten dela ahalik eta jende gehien iristea da helburua. Etxarriko kultur etxea xarma handia duen kultur etxea da, baina txiki gelditzen zitzaigun, hortaz, bi emanaldi egitea erabaki genuen.

Abeslari ospetsuak egongo dira, berriz ere.

Aurten izango ditugunak dira Juantxo Arakama Glaukoma taldeko abeslaria eta Lil Martin dj-a. Fermin Muguruza egongo da Deskontrol taldeko Magu eta Harrirekin batera. Pantxoa Karrere Iparraldeko abeslari ezaguna, Akelarre taldeko hiru kide eta tartean Etxarriko Juanpa, Huntza taldeko Josune eta Uxue, Afu izeneko talde barañaindarra eta Exprai marrazkilaria ere egongo da. Saiatu gara aurten adierazpen artistiko ezberdinak ekarri nahi genituen, ez bakarrik musika, eta zerbait berezia zela iruditu zitzaigun. Gainera, esan beharra dago erdi etxarriarra dela, ama Etxarrikoa da. Urtero gai bat ateratzen dugu jendartera, eta hori bideo batean egiten dugu kontakizun baten bidez azaltzen da. Aurten kontakizun horren protagonista Itziar Ituño aktorea da.


'Kaito'

Berarentzat hoberena zera da, Azpeitiko Kulturako eragileek eskaintzen diotela saria eta errekonozimendua, eta, gainera, jasoko duen izendapenak bizitza osoan egindako lana aitortzen duela.

Arraroa izango da. Beti kameren atzean egon dena, argazki eta irudietan agertzen ez dena, protagonista izango da. Eta, behingoz, kamerek bere argazkiak hartuko dituzte.

Isilpeko langile handiaren aurrean gaude. Herritarrak gara bere lan guztiaren protagonistak. Gure irudiak jaso ditu etengabe. Ez dago ezer politagorik, Nicolas Oteiza Kaito-k gure oroitzapenak jaso ditu. Gure herriaren oroimena bere kamerek jaso dute. Denon aurpegiak eta irudiak.

Gaur egungo gizartean ez omen da irakurtzen, ikus-entzunezkoen bitartez jasotzen omen dugu informazioa, fikzioa eta errealitatea. Denek diote irudiaren garaiak bizi ditugula, baina hori ez zen hain argia orain dela 30 urte. Orduan irudiek ez zuten orain duten garrantzia; usaimen handia eta meritu ikaragarria du Kaito-ren lanak.

Gure irudiak eta gure oroimena jasotzeko lan egitea bururatu zitzaion, gainera, borondatez eta lan gogorrean. Gure herriak ekitaldi publiko bat ospatzen zuen bakoitzean, han zegoen Kaito; denok disfrutatzen ari ginenean, bera lanean kamerakin. Eta ekitaldiz ekitaldi, argazkiz argazki, bideoz bideo... guztion oroimena osatu du. Kazetaria letra guztiekin izan da Kaito. Azpeitiko kronista. Gure memoria bizia.

Merezimendu osoz jasoko du igande honetan Azpeitiko Kultur Mahaiko ohorezko bazkide izendapena. Mila esker, Kaito!


Nuarben larunbatean hasiko dituzte Trinidade festak

Garai batean Ximoneneko taberna zen tokian, barra jarriko du Nuarbeko gazte talde batek

Igande arratsaldean Herri Kirol Jaialdia izango da (Urola Kostako Hitza)

Asteburuan, Nuarben, trinidadeak ospatuko dituzte. Urtero bezalaxe, herri afariarekin hasiko dituzte festak. "70-80 lagun inguru elkartzen gara afaltzeko. Geuk antolatzen dugu afaria, Nahi Genduena elkartetik edariak hartuz eta afariko jana geure artean prestatuz. Azken urteetan, herriko gazte gehienek parte hartu dute antolaketan. Nuarben gero eta jende gutxiago eta gazte gutxiago dago, baina gutxi asko moldatzen gara", dio Patxi Gurrutxaga Nuarbeko festak antolatzen dabilenetako batek.

Tabernarik gabe festa egitea zaila ikusten dute Nuarben. "Herria tabernarik gabe gelditu zenean, festetan barra jartzen hasi ginen. Handik ateratako diruarekin, eta Azpeitiko Udalak emandako diru laguntzarekin festak antolatzen genituen", dio Gurrutxagak. Barran txandaka egoten ziren, eta horrela, festen antolaketan eta barran txandak egiten, 40 lagun inguruk parte hartzen zuten.

Aurten, ordea, taberna gazte batzuek jarriko dute trinidadetan. "Ximoneneko taberna zen tokian jarriko dute, horretarako leku egokia baita. Orain Udalarena da eraikin hori, eta hari eskatu diogu taberna hor jartzeko baimena. Trabarik ez digute jarri".

Zezen-jana

Azken urteetan, Nuarbeko jaiak bere horretan mantendu dira, "orain dela urte batzuetatik behera eginda baitaude. Kanpotik jendea erakartzea zaila da gaur egun, herri handietako jaietan pilatzen delako jendea".

Garai batean, sokamuturra ere antolatzen zuten Nuarben. Goizeko 04:00ak aldean izaten zen. "Hasiera batean 3-4 zezen ekartzen genituen. Gero zezena erosi ere egiten genuen. Festetan sokamuturrean ibili, gero denbora batez baserriren batean eduki, eta ondoren, jan egiten genuen. Orduan gauez zezena ateratzeko arazorik ez zen izaten, baina gaur egun arazoak egongo lirateke".

Hiru egunetako festak izango dira Nuarben: "Aurten ere urteroko tamainari heldu diogu". Jai giroaren faltarik ez da izango bertan. "Gainera, igande arratsaldean Iparraldeko jokoak antolatu ditugu Herri Kirol Jaialdiaren barruan, eta ekitaldi horrek ikusmina eragingo duela uste dugu".

Egitaraua

Ekainak 10, larunbata

20:30. Herri afaria, zumitarioan edo plazan (eguraldiaren arabera).

Ondoren. Kupela taldearekin erromeria.

Ekainak 11, igandea

11:00. Meza.

12:30. Udal Musika Bandaren kontzertua, plazan.

13:15. Dantzariak, Izarraitz Txistulari Taldearen laguntzarekin, eta hamaiketakoa.

18:00. Herri Kirol jaialdia. Mutrikuko Herri Kirol Taldea.

Iluntzean. Izer eta Alabierrekin erromeria.

Ekainak 12, astelehena

Arratsaldean. Umeentzako jolasak eta txokolate-jana.

Iluntzean. Trikitilariekin erromeria.